text:
OLUVANNYUMA lw’okufulumya akayimba ‘Asolobeza mu kasooli’ , Treka Man kirabika bbeeyi erinnye n’agaana okuddamu okuyimbira ssente entono.
Kino kiddiridde maneja we Joshua atwaala ekifo ekisanyukirwamu ekya Spire e Kawempe okumuwa akalimu k’okuyimba mu kifo kino ne bamusuubizza 550,000/-, wabula Treka Man n’agaana nti ezo ssente ntono ayagala kakadde.
Treka Man twamusanze Mutungo ku studio ya Sipapa kwe kuggyayo ssente nga bw’agamba nti ez’okulya azirina simuyala naye ayagala ssente ezigya mu miziki gy’akuba ennaku zino.
Omanyi okuva Sipapa lwe yatandika okumuteekamu ebinusu yalinnya ebbeeyi.


c: text/html

text:
Bya Moses Nsubuga
Abatuuze b’e Kisugu mu Kasanvu Zooni balabye katemba omusajja bw'akubye enkanda wansi n’alayira nti mukaziwe tagenda kutwala wadde akambe okuva mu muzigo gwabwe kubanga yajja na kasawo ke ak’omu ngalo ate kati mu kunoba ayagala asibe ebintu bye byonna.
Abafumbo bano baafunye obutakkanya ng'entabwe eva ku musajja okwewaanira ku mukyalawe nti alina emize era ye omusajja yafunyeeyo omukazi omulala e Kibuli alina empisa gw’agenda okuzza mu muzigo gwe bapangisa n’amusaba amuviire ekintu ekyabalwanyisizza.
Herbert Twinowito asikaari ku bbaala ya Deposh e Kabalagala olwakwanye omuwala bwe yakomyewo awaka n’asooka akuba mukaziwe oluvannyuma n’amulagira amuviire kubanga ye afunyeeyo eggaali empya.
Jackie Kyomuhendo Mbabazi olwamugambye bino n’ayera ennyumba nti talekaamu kantu okuggyako ekitanda n’omufaliso kwe babadde basula. Omusajja wano we yasinzidde n’amulangira nti, “wajja na kaveera ate oleese loole atikke ebintu byange”.
Twinowito akanze kwegayira mukyala aleke ebintu bye nga wa. Era yalabye taamusobole kwe kutandika okulwana asobole okutaakiriza ebintu bye Mbabazi obwedda by’asiba ng’abitwala ku mulirwano abitereke eyo.
Olwalabye ng'ebintu biweddemu mu nnyumba n’agenda ewa ssentebe w’ekyalo, Moses Byibeso abatabaganye aleme kuggyako bintu.

robotstxt: allowed

filter: keep


text:
Bya JOB NANTAKIIKA
SSEMAKA ow'emyaka 57 atutte mukaziwe ku poliisi y’e Nansana mu Wakiso ng'amulanga okusibamu ebintu bye agende kyokka nga ye akyamwagala.
John Ssali atabuse ne mukyalawe Justine Namenya gw’agamba nti, abadde agumidde embeera y’amaka kyokka kati takyasobola kugenda mu maaso.
JUSTINE ANNYONNYOLA BWATI:
Omusajja oyo yampandiikira ebbaluwa engoba ewuwe ng’agamba nti mmuviire. Saanoba kubanga nali sinnafuna ssente zimpakira n’abaana bange ababiri.
Kyokka olw’okuba yali angobye nga sirina we ndaga nange kwe kumunyiiza ne mmugamba nti abaana si babe kyokka ng’ekituufu babe. Sikyamwagala wadde ne ddoozi emu wadde andeese ku poliisi mmukooye.
Omusajja akaddiye ajjudde n’envi mu mutwe ate mutamiivu. Namuyamba buyambi okumuganza ky’ova olaba nti mmukooye.
Nze nali njagala omusajja alina eddiini naye ono yeefuula nti agirina kyokka alimba kubanga mutamiivu nnyo ate bw'atamiira anfuukira ekizibu ng’anvuma n'okunkuba.
Awaka bw’agula emmere nemukene olwo aba amaze naye omuntu osobola okulya mukene wiiki nnamba? Ayinza okusalawo n'agulira abaana ekikomando kumpi buli lunaku naye abaana bayinza batya okukulira ku bikomando?
JOHN SSALI ANNYONNYOLA.
Omukazi yantwalako abaana bange n’abakweka. Annyooma nnyo era kati mwetegefu okugenda naye abaana bange mbaagala kubanga obusobozi mbulina obubalabirira.
Mukoddomi wange Bosco lumu yakubira mukyala wange essimu n’amugamba nti, embeera gy’alimu emuswaza bw’aba ankooye asobola okufunira enju era kye nsembyeyo okuwulira nti, amufunidde ennyumba.
Mwannyina oyo amuwagira anobe y’omu eyamukwata ku mukono n'amumpa klezia ya Christ the King mu Kampala nga tugattibwa mu bufumbo obutukuvu.
Omukyala takakibwa kunjagala naye oba agenda agende ajja kukiraba. Siri bubi era kye mmugamba tudde awaka kubanga naguze enkota y’ettooke ne mukene. Naye bw’agaana ng'enda kubitunda sisobola byakufumba.
Abaana abange bafaanana bulungi olwendabirira ennungi. Ssekukkulu teyagifumba yakeera bukeezi n’agenda okufumba gye yalaga.”
Afande Beatrice Gonza akola ku nsonga z'amaka n'abaana ku poliisi e Nansana asabye abafumbo bano okusooka okukakkana buli omu asobole okusonyiwa munne badde awaka bakuze abaana.


text:
ENKYA ku Lwomukaaga nga February 28, omusomo gwa Yiiya Ssente lwe gubumbujjira mu kisaawe e Kololo okusomesa abantu engeri y'okufunamu obutale. Aboogezi abakulu kuliko Pulezidenti Yoweri Museveni, nnaggagga Bulaimu Muwanga Kibirige (BMK), Dr. James Kanyije, Ssaalongo Samona Kasawuli, Hellen Nandera n'abalala. AHMED KATEREGGA akuleetedde kaweefube wa Pulezidenti Yoweri Museveni mu kukubiriza abantu beetakkuluzeeko obwavu.
Pulezidenti Museveni okukubiriza abantu okwegobako obwavu n'okusitula embeera zaabwe takitandise ng'amaze kujja mu buyinza, wabula yakitandika akyali mulenzi muto nga tannayingira yunivasite.
Mw. Museveni omuzaale w’e Ntungamo yakula yeenyiye empisa y'Abahima, ab'eggwanga lye okubungeetanga n'amagana nga banoonya omuddo n'amazzi ne kibalemesa okubaako we bagula ettaka n'okulya ebibanja.
Baasinganga kunywa mata amasununu n'amasunde nga ge basiibirira n'okusulira, kyokka abaalokokanga, nga be batandiikiriza okulya ku mmere naddala muwogo ne lumonde gwe baasakanga mu balimi nga babawa omuzigo n'amata.
Bwe yamala okukola ebibuuzo bye ebya Haaya mu Ntare School mu 1965, kwe kutandika okusomesa ng'owa layisinsi e Kazo era mu bukiikakkono bwa Ankole era mu bayizi be mwalimu kati Gen. Elly Tumwine.
Ensimbi ze yasasulwa mu busomesa n'azigulamu ettaka e Rwakitura gye yassa nnyina omugenzi Esteri Kokundeka nga malungu gennyini.
Babeerayo ne muto we Caleb Akandwanaho (kati Gen. Salim Saleh) nga Museveni yeeyongeddeyo okusoma ebyobufuzi n'ebyenfuna mu yunivasite e Dar Es Salaam mu Tanzania. Oluvannyuma ne kitaawe omugenzi Amos Kaguta yabeegattako.
Ng'amaze okusoma mu 1970 yafuna omulimu mu ofiisi ya Pulezidenti, Museveni yawakanya enkola ya Gavumenti ya Obote l eyali ewomeddwaamu omutwe eyali omumyuka wa Pulezidenti, omugenzi Dr. John Babiha, ey'okufunira abagagga ettaka ly'obwereere bakole amalundiro agomulembe ag’ente z'ennyama eya Ankole-Masaka Ranching Scheme. Yali ayagala abatuuze b'omu bitundu ebyo omwali abalunzi abaali babungeeta n'amagana gaabwe be baba basomesebwa ennunda eyomulembe bakole amalundiro ago.
Yakubiriza abalunzi b'oku Nyabushozi, Kazo n'awalala okutandika okusiba sseng’enge ku bibanja ne ku ttaka lyabwe lireme kugemulirwa bagagga nga n'abamu eby'okulunda tebaalina kye babimanyiiko, era ebibala ebyavaamu ge malundiro agomulembe e Rwakitura n'emiriraano, Pulezidenti g’alambuza abantu ennaku zino.
Ng'olutalo lw'okwenunula luwedde mu 1986, Gavumenti ya Mw. Museveni yasooka kuddukirira abali mu bwetaavu naddala bakaawonawo b'omu kanyigo k'e Luweero, awamu n'okwezza obuggya mu ggwanga lyonna.
Entandikwa
Naye mu 1995, yajja n'enteekateeka gye yayita PEP (Poverty Eradication Programme) nga takkaanya na ba bbanka ya nsi yonna bo abaali bagiyita PAP (Poverty Alleviation Programme) nga bo bagamba nti obwavu tebusobola kuggweerawo ddala ate nga ye agamba nti kisoboka.
Eno y’enteekateeka eyayitibwa "Entandikwa" n'agikwasa eyali minisita w'akanyigo k'e Luweero olw'okuba gye yasooka, kyokka ababaka bonna mu lwali olukiiko lw'eggwanga NRC ne bagamba nti ebune Uganda yonna, n’amuzza mu minisitule y’ebyensimbi.
Minisitule yawolanga abantu ensimbi ezaali zitasukka kakadde ku kibanjampola era nga bazisasula bongeddemu amagoba amasaamusaamu. Pulezidenti yagiyita nsawo eyeesigamizibwa ku masaza agaali gakiikirirwa mu NRC na buli kitundu ekyali kikiikirirwa obutereevu mu lukiiko lwa Ssemateeka ne Palamenti ezaddako.
Kyokka ab’ebyobufuzi naddala ab'oludda oluvuganya mu bibuga, baajeemesa abantu nti ssente bazirye, tebazisasula nti baazibawadde kubagulako bululu!
Awalala abakungu ba Gavumenti omwali ne ba RDC nabo baazeewola ate ne bagaana okuzisasula.
Mu kulonda kwa 1996, Pulezidenti kwe kujja ne manifesito y'ennima, ennunda n'envuba eyomulwembe eyamanyibwa nga "Modernization of Agriculture). Olw'okuba Uganda nsi nnimi, yeesiba nnyo ku nteekateeka eno ey'okulima ebirime eby'ettunzi bifune akatale munda mu ggwanga n'ebweru. Mu nteekateeka eno, abantu tebaalina kwesiba ku mmwaanyi na ppamba byokka, wabula n'ebirime ebirala kasita biba n'akatale.
NAADS
Manifesito ya 2001 ne 2006 nazo zaatambulira kun kola ya Bonna Bagaggwale, era mu 2002, minisitule y’ebyobulumi, obulunzi n'obuvubi yajja n'enkola ya NAADS mwe baalina okusomeseza abantu ku nnima, ennunda n'envuba eyomulembe.
Yali etandise bulungi kyokka NAADS bwe yayimbagatanya okufuniranga abalimi ensigo n'endokwa ez'embala, n’ente, embuzi, endiga, embizzi n'enkoko ez'olululyo, ate abakungu baayo ne batandika okwesibanga ku nnimiro z'abantu nti ze za NAADS nga ze baalambuza Pulezidenti, n'ebawa emisaala n’ensako ebisava, ekintu ne kyonooneka!
"Wealth Creation"
Agamba nti okulima, okulunda n'okuvuba tekwetaaga masamba na malundiro gaggadde gokka, wabula n'omuntu ali ku kibanja kye ekya yiika ettaano, asobolera ddala okulima n'ayingiza obulungi, amaka ne geegobako obwavu.
Yiika emu lusuku lwa bitooke, endala ya mmwaanyi, endala ya birime ebirala nga kasooli, endala ya bisagazi, ate emmanju n'alundirawo ente ez'amata, embuzi, enkoko ez'amagi, bw'ataba Musiraamu n'embizzi.
Obusa obuva mu nte n'embuzi n'embizzi awamu ne kalimbwe w'enkoko bye bigimusa mu birime. Ebisagazi gwe muddo gw'ente y'amata. Omusulo ly’eddagala ly’ebiwuka by’ebirime.
Okuva mu 2012, ng'alabye aba NAADS bakola gadibe ngalye, yagezesezza n’abaazirwako mu bitundu ebyalimu olutalo nga Luweero, Busoga ne Bugisu, Ankole ne Acholi n'awalala ne bakola bulungi. Kati kwe kusalawo okukibunya Uganda yonna era mu bajeti ya 2014/2015, abaazirwanako be bali mu mitambo gya NAADS mu Uganda yonna.


text:
Pillar of shame (Empagi yo Buswavu)
Pillar of Shame(Empagi Yobuswavu) kyekimu ku bibumbe omusajja omu Danish ombubumbi Jens Galschiot. Empagi Yobuswavu buli emu eweza obuwanva bwa mitta 8 era ebimu kubibumbe bino byakolwa mukikomo,koppa,ne munkokoto. Ekibumbe kino kyalagwa eri ensi kulukungana oguyitibwa "FAO" olwatura mu Rome mu 1996.Okuva kwolwo Empagi zo buswavu eziwera 3 yasimbibwa mu Hong Kong,Mexico,ne Brazil. Ne yokuna mu Berlin gyeyali eyinwa okusimbibwa naye tesimbibwanga naguno gwaka.
Ebirimu
Obubonero[kyusa | edit source]
Okusinzira Galschiot,http://www.aidoh.dk/art_and_events/pos/ukposdok.htm Empagi Yobuswavu elaga obwezigoro bwebifananyi ku? ekigenda mumasso nokujukiza abantu kumpisa embi zebayisamu banabwe, nobutadayo kweyisa nga byakutale. Okwegotagota nokwewetaweta okulabikira kwabantu obulabikira ku Empagi Yobuswavu kabonero akalaga okutyobora,okuyisayisamu amasso, nobutawa kitibwa eri kinomu. langi enzirugavu eri kukibumbe kino kabonero akalaga okunyolwa nokungubaga,eri abatyobolwa.Kisobola okozesebwa kunjuyi zombi awali obukubagano neteba asonga munne lunwe nti ye mukyamu aba yemutufu.
Empagi Yobuswavu(The pillar of shame) mu Hong Kong[kyusa | edit source]
Empagi Yobuswavu mu Haking Wong Podium ku setendekero Hong Kong,mu 2008. China ekibiina "Hong Kong Alliance"mukuwagilwa kwa kinakyo ekiyitibwa "Patriotic Democratic Movements"mu China abalwanirila okutyobola eddembe lyobuntu basiga empagi Yobuswavu langi e yakakyungwa okuwagira pojekiti eyitibwa Langi Yakakyungwa The Color Orange( Langi ya Kakyungwa).http://aidoh.dk/?categoryID=55 Pillar of Shame Mu Hong Kong Empagi Yobuswavu eyasimbibwayo yoyakolwa munkokoto,era yasoka kusimbwa mu kibangirize ekiyitibwa "Victoria Park" mu 1997,okujukira abantu abatugumbulwa ngawayise emyaka 8 abatugumburilwa mu kibangirize "Tiananmen Square"ngabekalakasa mu 1989.Ekibumbe kiliko abantu 50 begosesegose nokwewetaweta nga kekabonero okulaga abo abafira mukuyiganyizibwa gavumenti.kubuturilo bwekibumbe kino kuliko ebikwata kubaffa nebifananyi byabwe ngabiworedwako era nga kuwandikidwako munimi nga olungereza, noluchina mubigambo bino "The Tiananmen Massacre", "June 4th 1989" and "The old cannot kill the young forever."
Empagi Yobuswavu omulundi gwayo ogusoka yetorozebwa emisubawa ngajikumidwa "Candlelight Vigil"okujukira emyaka 8 okwekarakasa okumanyidwa nga "Tiananmen Square protests"nga 3 Juni 1997.Mukiro kye nakku zomwazi 4 Juni 1997, abayizi basetendekero balwanira awanasimbwa ekibumbe kino.Oluvanyuma lwakavuvungano kano ne polisinabakulira setendekero eno olutalo balurinyako era kusaawa 9 ogwekiro nebasitura ekibumbe kino ekiweza kilo 2000(2tons)nekitekebwa kukituti kye kizimbe ekiyitibwa "Haking Wong" kusetendekero ya Hong Kong, Naye ebitundu byakyo ebimu tebyesobolwa kuyungibwako kuba ekituti kyali tekisobola kuwanirila buzito.Empagi Yobuswavu eno yasimbwa mukiffo kyekimu nga 16 juni 1997.
Mubiseera bino Empagi Yobuswavu yeyongera okulagwa mu sentendekero ezenjawuro:
- Chinese University of Hong Kong nga 28 Sebutemba 1997
- Lingnan University (Hong Kong)|Lingnan College nga 2 Novemba 1997
- Hong Kong Baptist University nga 29 November 1997
- Hong Kong University of Science and Technology nga 23 Janwari 1998
- Hong Kong Polytechnic University nga 1 Maki 1998
- City University of Hong Kong nga 29 Maki 1998.
Nga 31 Mayi 1998, kumukolo ogwokujukira "Tiananmen Square protests"nga wayise emyaka 9, ekibumbe kino kyazibwa mu kibangirize ekitibwa "Victoria Park"Nate era emisubawa negikumwa butto. Ku makya ngemisubawa teginakumwa,omusajja Omuhongokong naye no nga musizi wabifananyi yayiira Empagi Yobuswavu peyiro zalangi emyufu bbiri, nga bwagamba nti omusayi gwa bantu ogwayibwa nage gwemusayi gwange."[1]
Nga 24 ne 25 Sebutemba 1998,ekibiina kyabayizi basentendekero ya Hong Kong ekiyitibwa "HKUSU"kyakuba akalulu ku mutwe ogugamba nti oba Empagi Yobuswavu esimbwa ku sentendekero oyo oluberera. held a general . Era obululu bugenda okumala okubarwa nga abayizi 1,629 ku 2,190 bebawagira nti esimbwe luberera,[2]era nate empagi Yobuswavu nesimbwa butto kukituti"Haking Wong"nga 3 Desemba 1998. Nate era kumajukira agomulundi ogwe 10 agamanyidwa nga"Tiananmen Massacre"era yalagwa eri abantu ne misubawa negikumwa nate mukibangirize ekiyitibwa"Victoria Park"mu 1999.[3] Without the University authorities' endorsement, the Pillar was moved back to the Haking Wong podium after the anniversary,[4][3] Omukolo gwokusirikirila okujukira emyoyo gyabagenzi gwakolwa nga gukulemberwa ekibiina kyabayizi"HKUSU"nekinakyo "The Hong Kong Alliance in Support of Patriotic Democratic Movements" mu China era gukolwa buli Mayi wabuli mwaka.
Nga 30 Apuli 2008, Empagi Yobuswavutyasigwa langi eyakakyungwa ngakyekimu kumikolo gya purojekiti gyayatuuma The Color Orange( Langi ya Kakyungwa) okujukiza oba okusisimula abantu ba China okurwanirila eddembe lyo buntu elyabwe elyobwebange. Naye kwolwo omubumbi Galschiot yamibwa olusa okuyingira mu Hong Kong,naye ekibiina ekiyitibwa "Hong Kong Alliance in Support of Patriotic Democratic Movements"mu China nekiwoma omutwe mukola omulimu guno nga yetaliwo ngadizibwa ewabwe kubutaaka e Denmark.
Empagi Zobuswavu Endala[kyusa | edit source]
ebiffo mwe zasimbwa:
- Ostiense kumugukirilo gwekisawe kye nyonyi, Rome, Italy,mu 1996,mubiseera olukungana oluyitibwa "FAO",olwali kumulamwa gwa bantu abaffa enjala munsi yonna,obutali bwenkanya mungabanya ebikozesebwa ekyenkanyi munsi yonna.[5]
- Acteal, Chiapas,e Mexico mu 1999,okujukira ekiffo omwatirwa abantu ekirindi abawereladala 45 omukolo guno ogwatumwa ellinya "Acteal Massacre|December 1997 massacre of 45 members of the civil society group".[6]
- Brasilia, Brazilmu 2000 kumukolo ogwokujukira abatibwa ekitabantu kyebatuuma elya "Eldorado dos Carajás massacre" mu 1996. Era gweyongeramu ebugumu negusimburizibwa negutwaribwa mukibuuga wenyini ekitabantu wekyali"Belém",musaaza "Pará".[7][8]
Empagi Yobuswavu yali yakusimbwa mu kibuuga Berlin,e Bugyelimani,kumukolo gwokujukira abatibwa mubiseera bya banazi,"Holocaust victims|victims of the Nazi regime"Naye olwabizibu ebyagana nyindo okwegala omubumbi ono yasazamu purogekiti eno.[9]
Emigogo gyengato egiwerela daala 16,000,nga buli gumu gukikirila omuntu eyatibwa mu 1995 mukitta bantu ekiyitibwa "Srebrenica massacre"era gyakunganyizibwa negitekwa kuwankaki wa Brandenburg mukibuugai Berlin, kusabitti Julayi 11, 2010. Engato zakunganyizibwa nga akabonero okulaga nti wade Empagi Yobuswavu teliwo naye tugyikirilizamu,zakunganyizibwa omugyelimani nakyawa Phillip Ruch's ngekijukizo eri Srebrenica.[10]
Etelekero Lye Bifanannyi[kyusa | edit source]
Laba Nawano[kyusa | edit source]
- my inner beast ( Omutima Gwe Fubitizi)
- The Color Orange( Langi ya Kakyungwa)
- Fundamentalism(Okwesukulumya)
- In the of God( Mulinnya lya Katonda)
- Jens Galschiot
References (Ebyokurabirako)[kyusa | edit source]
- ↑ Chu, Prisca & Luk, Mandy (5 June 1999). Artist adds `personal touch' to Pillar, The Standard
- ↑ Lam Wan Rhonda (17 May 1999). "Students to erect Pillar of Shame permanently", The Standard
- ↑ 3.0 3.1 Wong, Samantha (3 June 1999). "Pillar of Shame still without a home" South China Morning Post
- ↑ Staff reporter and agencies (6 June 1999) "Campus war of words over pillar", The Standard
- ↑ The Pillar of Shame in Rome - at the FAO Summit, 1996. Aidoh.dk. Retrieved on 2010-11-16.
- ↑ The Pillar of Shame in Mexico, 1999 - A memorial of the Acteal massacre. Aidoh.dk. Retrieved on 2010-11-16.
- ↑ The Pillar of Shame in Brazil, 2000 - A memorial of the Eldorado massacre. Aidoh.dk. Retrieved on 2010-11-16.
- ↑ Danish Pillar of Shame finds Permanent Site in Northern Brazil, Press release, 23-04-00. Aidoh.dk. Retrieved on 2010-11-16.
- ↑ The Pillar of Shame in Berlin - a Memorial for the Victims of Nazi Terror. Aidoh.dk. Retrieved on 2010-11-16.
- ↑ VOA | Thousands Mourn Srebrenica Massacre Victims, Criticize UN | News | English. .voanews.com (2010-07-11). Retrieved on 2010-11-16.


text:
Empapula eziriko enyunzi ezigguka ku Denimaaka
Zino z'empapula eziriko enyunzi ezigguka ku Denimaaka:Laga (50 ezikulembera | 50 eziddako) (20 | 50 | 100 | 250 | 500).
- Denmarki (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Denmark (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Swiiden (← Empapula eziriko enyunzi ezigguka ku luno)
- Obwakabaka bwa Denimaaka (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- Template:Bulaaya (← Empapula eziriko enyunzi ezigguka ku luno)
- Bulaaya (← Empapula eziriko enyunzi ezigguka ku luno)
- Wikipedia:Vital articles (← Empapula eziriko enyunzi ezigguka ku luno)


text:
Ezekyeri
Chapter 39
1 Naawe, omwana w'omuntu, mulagulireko Googi oyogere nti Bw'ati bw'ayogera Mukama Katonda nti Laba, ndi mulabe wo, ai Googi, omulangira wa Loosi, Meseki, ne Tubali:
2 era ndikuzzaayo, ne nkutwala mu maaso ne nkulinnyisa okuva mu njuyi ez'obukiika obwa kkono ezikomererayo; ne nkutuusa ku nsozi za Isiraeri:
3 era ndikuba omutego gwo ne nguggya mu mukono gwo ogwa kkono, ne ngwisa obusaale bwo mu mukono gwo ogwa ddyo.
4 Oligwa ku nsozi za Isiraeri, ggwe n'eggye lyo lyonna n'amawanga agali naawe: ndikuwaayo eri ennyonyi ez'amaddu ez'engeri zonna n'eri ensolo ez'omu nsiko okuliibwa.
5 Oligwa ku ttale mu bbanga: kubanga nze nkyogedde, bw'ayogera Mukama Katonda.
6 Era ndiweereza omuliro ku Magogi, ne ku abo abatuula ku bizinga nga tebaliiko kye batya: kale balimanya nga nze Mukama.
7 Era ndimanyisa erinnya lyange ettukuvu wakati mu bantu bange Isiraeri; so siriganya erinnya lyange ettukuvu okulivuma nate: kale amawanga galimanya nga nze Mukama, Omutukuvu mu Isiraeri.
8 Laba, kijja, era kirikolebwa, bw'ayogera Mukama Katonda; luno lwe lunaku lwe nnayogerako.
9 N'abo abatuula mu bibuga bya Isiraeri balifuluma, ne babissaako omuliro ebyokulwanyisa, engabo era n'obugabo, emitego n'obusaale, n'emiggo egy'omu mukono n'amafumu, balibissizaako omuliro emyaka musanvu:
10 n'okutyaba ne batatyaba nku mu ttale so tebalitema nku zonna mu kibira; kubanga balibissaako omuliro ebyokulwanyisa: era balinyaga abo abaabanyaganga, era balibaggyako abo abaaggyangako, bw'ayogera Mukama Katonda.
11 Awo olulituuka ku lunaku olwo ndiwa Googi ekifo eky'okuziikamu mu Isiraeri, ekiwonvu ky'abo abayitamu ku luuyi olw'ennyanja olw'ebuvanjuba: era kiriziyiza abo abayitamu: era baliziika eyo Googi n'olufulube lwe lwonna: kale balikiyita nti Kiwonvu Kamonugoogi.
12 Era ennyumba ya Isiraeri balimala emyezi musanvu nga babaziika, balongoose ensi.
13 Weewaawo, abantu bonna ab'omu nsi balibaziika; era kiriba kya kaati gye bali ku lunaku lwe ndigulumizibwa, bw'ayogera Mukama Katonda.
14 Era balyawulamu abasajja okuba n'omulimu ogw'olutata, abanaayitanga mu nsi okuziika abo abaliyitamu, abalisigala ku maaso g'ensi, okugirongoosa: emyezi musanvu nga giweddeko balinoonya.
15 N'abo abayita mu nsi baliyitamu; awo omuntu yenna bw'anaalabanga eggumba ly'omuntu, kale anaasimbangako akabonero, okutuusa abaziisi lwe baliriziika mu kiwonvu Kamonugoogi.
16 Era walibaawo ekibuga ekiriyitibwa Kamona. Bwe batyo bwe balirongoosa ensi.
17 Naawe, omwana w'omuntu, bw'ati bw'ayogera Mukama Katonda nti Yogera n'ennyonyi ez'engeri zonna na buli nsolo ey'omu nsiko nti Mukuŋŋaane mujje; mukuŋŋaane enjuyi zonna eri ssaddaaka yange gye mbaweerayo, ssaddaaka ennene ku nsozi za Isiraeri, mulye ennyama, munywe omusaayi.
18 Mulirya ennyama ey'ab'amaanyi, ne munywa omusaayi gw'abalangira ab'ensi, ogw'endiga ennume n'ogw'abaana b'endiga n'ogw'embuzi, n'ogw'ente ennume, zonna za ssava eza Basani.
19 Era mulirya amasavu ne mukkuta, ne munywa omusaayi ne mutamiira, ku ssaddaaka yange gye mbaweereddeyo.
20 Era mulikkutira mu ddiiro lyange embalaasi n'amagaali, abasajja ab'amaanyi n'abasajja bonna abalwanyi, bw'ayogera Mukama Katonda.
21 Era nditeeka ekitiibwa kyange mu mawanga, n'amawanga gonna galiraba omusango gwange gwe ntuukirizza, n'omukono gwange gwe mbataddeko.
22 Kale ennyumba ya Isiraeri balimanya nga nze Mukama Katonda waabwe okuva ku lunaku olwo n'okweyongerayo.
23 N'amawanga galimanya ng'ennyumba ya Isiraeri baagenda mu busibe olw'obutali butuukirivu bwabwe; kubanga bansobya ne mbakisa amaaso gange: kale ne mbawaayo mu mukono gw'abalabe baabwe, ne bagwa bonna n'ekitala.
24 Ng'obutali bulongoofu bwabwe bwe bwali era ng'okusobya kwabwe bwe kwali, bwe ntyo bwe nnabakola; ne mbakisa amaaso gange.
25 Mukama Katonda kyava ayogera bw'ati nti Kaakano nnaakomyawo obusibe bwa Yakobo, ne nsaasira ennyumba yonna eya Isiraeri; era ndikwatirwa erinnya lyange ettukuvu obuggya.
26 Era balibaako ensonyi zaabwe n'okusobya kwabwe kwonna kwe bansobya, bwe balituula mu nsi yaabwe nga tebaliiko kye batya, so nga tewali alibatiisa;
27 bwe ndiba nga mbakomezzaawo okubaggya mu mawanga, era nga mbakuŋŋaanyizza okuva mu nsi ez'abalabe baabwe, era nga ntukuzibwa mu bo mu maaso g'amawanga mangi.
28 Kale balimanya nga nze Mukama Katonda waabwe, kubanga nabasindika mu busibe mu mawanga, era nga mbakuŋŋaanyizza mu nsi yaabwe bo; so sirireka nate n'omu ku bo okubeera eyo;
29 so siribakisa nate maaso gange: kubanga nfuse omwoyo gwange ku nnyumba ya Isiraeri; bw'ayogera Mukama Katonda.


text:
Chapter 14
1 Omutima gwammwe tegweraliikiriranga: mukkirize Katonda, era nange munzikirize.
2 Mu nnyumba ya Kitange mulimu ebifo bingi eby'okubeeramu. Singa tekiri bwe kityo, nandibagambye; kubanga ŋŋenda okubateekerateekera ekifo.
3 Era oba nga ŋŋenda okubateekerateekera ekifo, ndikomawo nate ne mbatwala gye ndi; nze gye ndi, nammwe mubeere eyo.
4 Era gye ŋŋenda, ekkubo mulimanyi.
5 Tomasi n'amugamba nti Mukama waffe, tetumanyi gy'ogenda; ekkubo tulimanyi tutya?
6 Yesu n'amugamba nti Nze kkubo, n'amazima n'obulamu: tewali ajja eri Kitange, wabula ng'ayita mu nze.
7 Singa muntegedde, ne Kitange mwandimumanye: okusooka kaakano mumutegeera era mumulabye.
8 Firipo n'amugamba nti Mukama waffe, tulage Kitaffe, kale kinaatumala.
9 Yesu n'amugamba nti Kasookedde mbeera nammwe, ebiro ebingi bwe bityo, era tontegeeranga, Firipo? Alabye ku nze, ng'alabye ku Kitange; kiki ekikwogeza ggwe nti Tulage Kitaffe?
10 Tokkiriza nga nze ndi mu Kitange, ne Kitange ali mu nze? Ebigambo bye mbagamba nze, sibyogera ku bwange nzekka; naye Kitange bw'abeera mu nze akola emirimu gye.
11 Munzikirize nga nze ndi mu Kitange, ne Kitange mu nze: oba munzikirize olw'emirimu gyokka.
12 Ddala ddala mbagamba nti Akkiriza nze emirimu gye nkola nze, naye aligikola; era alikola egisinga egyo obunene; kubanga nze ŋŋenda eri Kitange.
13 Na buli kye munaasabanga mu linnya lyange, ekyo nnaakikolanga, Kitange agulumirizibwenga mu Mwana.
14 Bwe munansabanga ekigambo mu linnya lyange, ekyo nnaakikolanga.
15 Oba nga munjagala, munaakwatanga ebiragiro byange.
16 Nange ndisaba Kitange, naye alibawa Omubeezi omulala, abeerenga nammwe emirembe n'emirembe.
17 Omwoyo ow'amazima: ensi gw'eteyinza kukkiriza; kubanga temulaba, so temutegeera: mmwe mumutegeera; kubanga abeera gye muli, era anaabanga mu mmwe.
18 Siribaleka bamulekwa; nkomawo gye muli.
19 Esigadde ekiseera kitono, ensi obutandaba nate; naye mmwe mundaba: kubanga nze ndi mulamu nammwe muliba balamu.
20 Ku lunaku olwo mulitegeera mmwe nga nze ndi mu Kitange, nammwe mu nze, nange mu mmwe.
21 Alina ebiragiro byange, n'abikwata, oyo nga ye anjagala: anjagala anaayagalibwanga Kitange, nange nnaamwagalanga, nnaamulabikiranga.
22 Yuda (atali Isukalyoti; n'amugamba nti Mukama waffe; kibadde kitya ggwe okugenda okutulabikira ffe, so si eri ensi?
23 Yesu n'addamu n'amugamba nti Omuntu bw'anjagala, anaakwatanga ekigambo kyange: ne Kitange anaamwagalanga, era tunajjanga gy'ali, tunaatuulanga gy'ali.
24 Atanjagala takwata bigambo byange: n'ekigambo kye muwulira si kyange, naye kya Kitange eyantuma.
25 Ebigambo ebyo mbabuulidde nga nkyali nammwe.
26 Naye Omubeezi, Omwoyo Omutukuvu, Kitange gw'alituma mu linnya lyange, oyo alibayigiriza byonna, alibajjukiza byonna bye nnabagamba.
27 Emirembe mbalekera; emirembe gyange ngibawa: si ng'ensi bw'ewa, nze bwe mbawa. Omutima gwammwe tegweraliikiriranga so tegutyanga.
28 Muwulidde bwe mbagambye nti ŋŋenda, era nkomawo gye muli. Singa munjagala, mwandisanyuse kubanga ŋŋenda eri Kitange: kubanga Kitange ansinga obukulu.
29 Kaakano mbagambye nga tekinnaba kubaawo, lwe kiribaawo mulyoke mukkirize.
30 Sikyayogera nnyo nate nammwe; kubanga afuga ensi ajja: naye tandiiko kigambo;
31 naye ensi etegeere nga njagala Kitange, era Kitange bwe yandagira, bwe ntyo bwe nkola. Mugolokoke, tuve wano.


text:
Mikka
Chapter 2
1 Ziribasanga abo abateesa obutali butuukirivu, era abakolera obubi ku biriri byabwe! obudde bwe bukva, babukola, kubanga buli mu buyinza bw'emikono gyabwe.
2 N'abo abeegomba ebyalo ne babinyaga; era ennyumba, ne bazitwala; era bajooga omusajja n'ennyumba ye, era omuntu n'obusika bwe.
3 Mukama kyava ayogera bw'ati nti Laba, nteesa akabi ku kika kino, ke mutaliggyamu bulago bwammwe, so temulitambuza malala; kubanga bino bye biro ebibi.
4 Ku lunaku luli balibagerera olugero, era balikuba ebiwoobe ebirimu obuyinike obungi, era balyogera nti Tunyagiddwa ddala; awaanyisa omugabo ogw'abantu bange; ng'akinziyako! agabira abajeemu ebyalo byaffe.
5 Kyoliva olema okubeera n'omuntu alisuula omugwa, akalulu bwe kamugwako, mu kkuŋŋaaniro lya Mukama.
6 Temulagulanga, bwe batyo bwe balagula. Tebaliragulira abo; ebivume tebiriggibwawo;
7 kiryogerwa, ggwe ennyumba ya Yakobo, nti Omwoyo gwa Mukama gufunze? bino bye bikolwa bye? Ebigambo byange tebiwoomera oyo atambula n'obugolokofu?
8 Naye mu nnaku zino abantu bange bayimuse ng'abalabe; muggyako essuuka ku ngoye z'abo abayita nga tebaliiko kye batya, ng'abantu abatayagala kulwana.
9 Abakazi ab'abantu bange mubagoba mu nnyumba zaabwe ezibasanyusa; ku baana baabwe abato mubaggyako ekitiibwa kyange emirembe gyonna.
10 Muyimuke, mugende; kubanga wano si kiwummulo kyammwe; olw'empitambi ezikiriza, era n'okuzikiriza okutenkanika.
11 Omuntu atambula n'omwoyo ogw'okulimba, bw'alimba ng'ayogera nti Ndikulagulira eby'omwenge n'ebitamiiza, ye aliba omulaguzi ow'abantu bano.
12 Sirirema kukuŋŋaanya ab'ewammwe bonna, ggwe Yakobo; sirirema kuleeta aba Isiraeri abalisigalawo; ndibateeka awamu ng'endiga eza Bozula; ng'ekisibo ekiri wakati w'eddundiro lyazo, baliyoogaana nnyo kubanga abantu bangi.
13 Oyo awagula ayambuse mu maaso gaabwe; bawagudde bayise batuuse ku luggi olwa wankaaki, era bafulumidde omwo; era kabaka waabwe ayise mu maaso gaabwe, Mukama abakulembedde.


text:
Zabbuli
Chapter 64
1 Owulirenga eddoboozi lyange, ai Katonda, mu kwemulugunya kwange: Okuumenga obulamu bwange nnemenga okutya omulabe.
2 Onkweke eri abakozi b'obubi abateesa mu kyama; N'eri okuyoogaana kw'abo abakola ebitali bya butuukirivu:
3 Abawagadde olulimi lwabwe ng'ekitala, Abateebye obusaale bwabwe bye bigambo eby'obukambwe:
4 Balasize oyo eyatuukirira mu bifo eby'ekyama: Baamulasa nga talaba, ne batatya.
5 Bagumyagana emyoyo mu kuteesa obubi; Bateesa okutega emitego mu kyama; Boogera nti Anaagiraba ani?
6 Banoonya ebitali bya butuukirivu; boogera nti Tumaze okunoonyeza ddala nga tufuba: N'okulowooza okw'omunda okwa buli muntu, n'omutima gwabwe, biri ng'obuziba.
7 Naye Katonda alibalasa; Balifumitibwa n’akasaale nga tebalowooza.
8 Bwe batyo bwe baneesittazibwanga, olulimi lwabwe bennyini nga lubagwisa: Bonna abanaabalabanga banaanyeenyanga emitwe gyabwe.
9 Era abantu bonna banaatyanga; Ne batendera omulimu gwa Katonda, Ne balowooza n'amagezi bye yakola.
10 Omutuukirivu anaasanyukiranga Mukama, era anaamwesiganga; Era bonna abalina emitima egy'amazima baneenyumirizanga.


text:
Chapter 13
1 Awo bwe yafuluma mu yeekaalu, omu ku bayigirizwa be n'amugamba nti Omuyigiriza, laba, amayinja gano bwe gali, n'enzimba eno bw'eri.
2 Yesu n'amugamba nti Olaba enzimba eno ennene? teririrekebwa wano jjinja eriri ku jjinja eritalisuulibwa wansi.
3 Bwe yali atudde ku lusozi olwa Zeyituuni ng'ayolekedde yeekaalu, Peetero ne Yakobo ne Yokaana ne Andereya ne bamubuuza mu kyama nti
4 Tubuulire, ebyo biribaawo ddi? n'akabonero ki ak'ebyo nga bigenda okutuukirizibwa byonna?
5 Yesu n'asooka okubagamba nti Mwekuume, omuntu yenna tabakyamyanga.
6 Bangi abalijja mu linnya lyange nga boogera nti Nze nzuuyo; era balikyamya bangi.
7 Awo bwe muwuliranga entalo n'ettutumo ly'entalo; temweraliikiriranga: kibigwanira okubaawo; naye enkomerero ng'ekyali.
8 Kubanga eggwanga lirirumba ggwanga linnaalyo, n'obwakabaka obw'akabaka bunnaabwo: walibaawo ebikankano mu bifo bingi; walibaawo enjala: ebyo lwe lubereberye lw'okulumwa.
9 Naye mwekuume mwekka: kubanga balibawaayo mu nkiiko: mulikubirwa ne mu makuŋŋaaniro; era muliyimirira mu maaso g'abaamasaza ne bakabaka ku lwange, okubeera abajulirwa mu bo.
10 Enjiri kigigwanira okumala okubuulirwa amawanga gonna.
11 Era bwe babatwalanga okubawaayo, temusookanga kweraliikirira bwe munaayogera: naye kyonna kyonna kye muweebwanga mu kiseera ekyo, ekyo kye mwogeranga, kubanga si mmwe mwogera, wabula Omwoyo Omutukuvu.
12 Ow'oluganda anaawangayo muganda we okumutta, ne kitaawe w'omwana anaamuwangayo; abaana banaajeemeranga abaabazaala, banaabassanga.
13 Munaakyayibwanga bonna olw'erinnya lyange: naye agumiikiriza okutuusa enkomerero oyo ye alirokoka.
14 Naye bwe muliraba eky'omuzizo ekizikiriza nnabbi Danyeri kye yayogerako nga kiyimiridde awatakisaanira (asomamu ategeere), kale abali mu Buyudaaya baddukire ku nsozi;
15 ali waggulu ku nju takkanga, so tayingiranga kuggyamu kintu mu nju ye:
16 n'ali mu lusuku taddanga kutwala lugoye lwe.
17 Naye ziribasanga abali embuto; n'abayonsa mu nnaku ezo.
18 Musabe bireme okutuukira mu biro eby'empewo.
19 Kubanga ennaku ezo ziriba za kulabiramu nnaku, nga tezibangawo bwe zityi kasookedde Katonda atonda ebyatondebwa okutuusa kaakano, so teziriba.
20 So singa Mukama teyasala ku nnaku ezo, tewandirokose mubiri gwonna: naye olw'abalonde be yalonda yazisalako ennaku.
21 Mu biro ebyo omuntu bw'abagambanga nti Laba, Kristo ali wano; oba ali eyo; temukkirizanga:
22 kubanga bakristo ab'obulimba ne bannabbi ab'obulimba baliyimuka, balikola obubonero n'ebyewuunyo, okukyamya, oba nga kiyinzika abalonde.
23 Naye mwekuume mmwe: laba, mbabuulidde byonna nga tebinnabaawo.
24 Naye mu nnaku ezo, okulaba ennaku okwo nga kuwedde, enjuba erizikizibwa n'omwezi tegulyaka musana gwagwo,
25 n'emmunyeenye ziriba nga zigwa okuva mu ggulu, n'amaanyi ag'omu ggulu galikankana.
26 Kale ne balyoka balaba Omwana w'omuntu ng'ajjira mu bire n'amaanyi amangi n'ekitiibwa.
27 Awo n'alyoka atuma bamalayika be, alikuŋŋaanya abalonde be okuva mu mpewo ennya okuva ku nkomerero y'ensi okutuusa ku nkomerero y'eggulu.
28 Era muyigire ku mutiini olugero lwagwo: ettabi lyagwo bwe ligejja n'amalagala ne gatojjera mutegeera ng'omwaka guli kumpi
29 era nammwe bwe mutyo, bwe mulabanga ebyo nga bituuse; mutegeere ng'ali kumpi, ku luggi.
30 Mazima mbagamba nti Emirembe gino tegiriggwaawo n'akatono okutuusa ebyo byonna lwe birituukirira.
31 Eggulu n'ensi biriggwaawo, naye ebigambo byange tebiriggwaawo n'akatono.
32 Naye eby'olunaku olwo oba ekiseera ekyo tewali amanyi, newakubadde bamalayika abali mu ggulu, newakubadde Omwana, wabula Kitange.
33 Mwekuumenga, mutunulenga, musabenga: kubanga temumanyi biro we birituukira.
34 Ng'omuntu eyaleka ennyumba ye n'atambula mu nsi endala ng'awadde abaddu be obuyinza, buli muntu omulimu gwe n'alagira omuggazi okutunula.
35 Kale mutunule: kubanga temumanyi mukama w'ennyumba w'alijjira, oba kawungeezi, oba ttumbi, oba ng'enkoko ekookolima, oba nkya;
36 atera okujja amangu ago n'abasanga nga mwebase.
37 Era kye mbagamba mmwe mbagamba bonna nti Mutunule.


text:
Yoswa
Chapter 13
1 Yoswa yali ng'akaddiye nga yaakamala emyaka mingi; Mukama n'amugamba nti Okaddiye, waakamala emyaka mingi, naye wasigaddewo ensi nnyingi nnyo okuliibwa.
2 Eno ye nsi esigaddewo: ebifo byonna eby'Abafirisuuti n'Abagesuli bonna;
3 okuva ku Sikoli, oguliraanye e Misiri, okutuuka ku nsalo ey'e Ekuloni ku luuyi olw'obukiika obwa kkono, ebalirwa Abakanani; abaami abataano ab'Abafirisuuti; Abagaza, n'Abasudodi, n'Abasukuloni, Abagitti, n'Abekuloni;
4 era n'abavi, ku luuyi olw'obukiika obwa ddyo: ensi yonna ey'Abakanani, ne Meala ekyali ekya Basidoni, okutuuka ku Afiki, ku nsalo ey'Abamoli:
5 n'ensi ey'Abagebali, ne Lebanooni yonna, ku luuyi olw'ebuvanjuba, okuva ku Baalugadi wansi w'olusozi Kerumooni okutuuka ku Kamasi awayingirirwa:
6 abali mu nsi ey'ensozi bonna okuva ku Lebanooni okutuuka ku Misurefosumayimu, be Basidoni bonna; abo ndibagoba mu maaso g'abaana ba Isiraeri; kyokka ogigabire Isiraeri okuba obusika, nga bwe nnakulagira.
7 Kale kaakano ensi eno ogigabe okuba obusika eri ebika omwenda, n'ekitundu eky'ekika kya Manase.
8 Awamu n'oyo Abalewubeeni n'Abagaadi baaweebwa obusika bwabwe, Musa bwe yabawa, emitala wa Yoludaani ku luuyi olw'ebuvanjuba, nga Musa omuweereza wa Mukama bwe yabawa;
9 okuva ku Aloweri, ekiri ku mabbali g'ekiwonvu eky'Alunoni, n'ekibuga ekiri wakati mu kiwonvu, n'olusenyi lwonna olwa Medeba okutuuka ku Diboni;
10 n'ebibuga byonna ebya Sikoni kabaka w'Abamoli, eyafuga mu Kesuboni, okutuuka ku nsalo ey'abaana ba Amoni;
11 ne Gireyaadi, n'ensalo ey'Abagesuli n'Abamaakasi, n'olusozi lwonna Kerumooni, ne Basani yonna okutuuka ku Saleka:
12 obwakabaka bwonna obwa Ogi mu Basani, eyafuga mu Asutaloosi ne mu Ederei (oyo ye yasigalawo mu Balefa abaasigalawo); kubanga abo Musa yabakuba, n'abagoba.
13 Naye abaana ba Isiraeri tebaagoba Abagesuli newakubadde Abamaakasi: naye Gesuli ne Maakasi ne babeera wakati mu Isiraeri, ne kaakano.
14 Ekika kya Leevi kyokka teyakiwa busika; ebiweebwayo ebikolebwa n'omuliro eri Mukama, Katonda wa Isiraeri, bwe busika bwe, nga bwe yamugamba.
15 Musa n'akiwa ekika eky'abaana ba Lewubeeni ng'enda zaabwe bwe zaali.
16 N'ensalo yaabwe yava ku Aloweri, ekiri ku mabbali g'ekiwonvu eky'Alunoni, n'ekibuga ekiri wakati mu kiwonvu, n'olusenyi lwonna oluliraanye Medeba;
17 Kesuboni, n'ebibuga byakyo byonna ebiri mu lusenyi; Diboni, ne Bamosubaali, ne Besubaalumyoni:
18 ne Yakazi, ne Kedemosi, ne Mefaasi;
19 ne Kiriyasayimu, ne Sibuma, ne Zeresusakali ku lusozi olw'omu kiwonvu;
20 ne Besupyoli, ne Pisuga awakkirwa, ne Besuyesimosi;
21 n'ebibuga byonna eby'olusenyi, n'obwakabaka bwonna obwa Sikoni kabaka w'Abamoli, eyafuga mu Kesuboni, Musa gwe yakuba awamu n'abaami ab'e Midiyaani Evi, ne Lekemu, ne Zuuli, ne Kuli ne Leba, abakungu ba Sikoni, abaabeera mu nsi.
22 Era ne Balamu, omwana wa Byoli, omulaguzi, abaana ba Isiraeri ne bamutta n'ekitala awamu n’abalala abattibwa.
23 N'ensalo ey'abaana ba Lewubeeni Yoludaani n'ensalo yaagwo. Obwo bwe bwali obusika bw'abaana ba Lewubeeni ng'enda zaabwe bwe zaali, ebibuga n'ebyalo byamu.
24 Musa n'akiwa ekika kya Gaadi, be baana ba Gaadi, ng'enda zaabwe bwe zaali.
25 N'ensalo yaabwe Yazeri, n'ebibuga byonna ebya Gireyaadi, n'ekitundu eky'ensi ey'abaana ba Amoni, okutuuka ku Aloweri ekyolekedde Labba;
26 era okuva ku Kesuboni okutuuka ku Lamaumizupe, ne Betonimu; era okuva ku Makanayimu okutuuka ku nsalo ey'e Debiri;
27 ne mu kiwonvu, Besukalamu, ne Besunimira, ne Sukkosi, ne Zafoni, ekitundu ekyasigalawo eky'obwakabaka bwa Sikoni kabaka ow'e Kesuboni, Yoludaani n'ensalo yaagwo, okutuuka ku lubalama lw'ennyanja ey'e Kinneresi emitala wa Yoludaani ku luuyi olw'ebuvanjuba.
28 Obwo bwe busika bw'abaana ba Gaadi ng'enda zaabwe bwe zaali, ebibuga n'ebyalo byamu.
29 Musa n'agabira ekitundu eky'ekika kya Manase: n'omugabo gwali gwa kitundu eky'ekika ky'abaana ba Manase ng'enda zaabwe bwe zaali.
30 N'ensalo yaabwe yava ku Makanayimu, e Basani yonna, obwakabaka bwonna obwa Ogi kabaka w’e Basani, n'ebibuga byonna bya Yayiri, ebiri mu Basani; ebibuga nkaaga:
31 n'ekitundu ekimu eky'e Gireyaadi, ne Asutaloosi, ne Ederei, ebibuga eby'obwakabaka bwa Ogi mu Basani, byali bya baana ba Makiri omwana wa Manase, kye kitundu eky'abaana ba Makiri ng'enda zaabwe bwe zaali.
32 Obwo bwe busika Musa bwe yagaba mu nsenyi eza Mowaabu, emitala wa Yoludaani ku Yeriko, ku luuyi olw'ebuvanjuba.
33 Naye ekika kya Leevi Musa teyakiwa busika: Mukama, Katonda wa Isiraeri, bwe busika bwabwe, nga bwe yabagamba.


text:
Bya DICKSON KULUMBA
MMENGO efulumizza enteekateeka y’amazaalibwa ga Kabaka ag’emyaka 60 egy’obuto ng’ebikujjuko bino byakubumbujjira omwezi mulamba n’okutandika March 13, 2015.
Mu bikujjuko bino mugenda kubeeramu emisinde, obusiki, okuggula ebijjukizo n’okumuwonga eri omutonzi.
Ng’ayogerera mu lukungana lwa Bannamawulire ku Lwokubiri e Bulange- Mmengo, Ssentebe w’olukiiko olutegeka amazaalibwa gano, Robert Waggwa Nsibirwa yagambye nti okutandika March 13, 2015, kkampuni y’Obwakabaka eyitibwa Majestic Brands egenda kutandika okutunda ebiwunde ebigenda okulambulula obulamu bwa Kabaka n’ebirala ebikwata ku Bwakabaka nga byakugulwa mu dduuka eriri ku Muganzirwazza e Katwe.
Waggwa yagambye nti waakubaawo olusiisira lw’ebyobulamu omunajjanjabirwa abantu endwadde ez’enjawulo ssaako emisinde egy’okusimbulwa Kabaka nga April 12.
Okwewandiisa kw’emisinde
Okwewandiisa okwetaba mu misinde gino kutandika March 1,2015 ku 10,000/- ng’okusinziira ku Minisita w’emizannyo e Mmengo, Henry Ssekabembe gigenda kubumbujjira wansi w’omulamwa gw’okulwanyisa obuwadde bwa Fisitula. Abaneetaba mu misinde gino baakwewandiisa mu bifo okuli ofiisi za Vision Group efulumya ne Bukedde mu kibangiriza kya Bannamakolero, CBS, ku Airtel- Wampeewo avenue, Muganzirwazza ne Bulange.
Kabaka okugabula Obuganda
Waggwa nga ye Minisita w’okusiga ensimbi n’enkulaakulana e Mmengo yategeezezza nti ku lunaku lw’amazaalibwa gennyini nga April 13, 2015, Kabaka yasiimye omukolo gube mu luggya lw’ekizimbe Masengere.
Wajja kubaawo n’okusaba kw’okwebaza Katonda nga kwakukulemberwa Omulabirizi w’e Namirembe, Bp. Kityo Luwalira kuddeko okwogera olwo Kabaka agabule Obuganda.
Abayimbi bakakasizza okuyimbira Omutanda
Ye omwogezi w’Obwakabaka, Denis Walusimbi Ssengendo yagambye nti abayimbi ab’enjawulo okuli Juliana Kanyomoozi, Good Lyfe n’abalala bakakasizza okusanyusa Kabaka era n’agumya abantu bonna nti ebyokwerinda bigenda kubeera binywevu.


text:
Zabbuli
Chapter 47
1 Mukale mukube mu ngalo, mmwe amawanga gonna; Mwogerere waggulu eri Katonda n'eddoboozi ery'okuwangula.
2 Kubanga Mukama ali waggulu ennyo wa ntiisa: Ye kabaka omukulu: afuga ensi zonna.
3 Alijeemula abantu ne tubafuga, N'amawanga aligassa wansi w'ebigere byaffe.
4 Alitulondera obusika bwaffe, Okuwooma kwa Yakobo gwe yayagala. (Seera)
5 Katonda alinaye n'okwogerera waggulu, Mukama alinnye n'eddoboozi ery'akagombe.
6 Muyimbe okutendereza Katonda, muyimbe okumutendereza; Muyimbe okutendereza Kabaka waffe, muyimbe okumutendereza:
7 Kubanga Katonda ye Kabaka w'ensi zonna: Muyimbe okumutendereza n'amagezi.
8 Katonda afuga amawanga: Katonda atuula ku ntebe ye entukuvu.
9 Abalangira ab'amawanga bakuŋŋaanye. Okubeera abantu ba Katonda wa Ibulayimu: Kubanga engabo ez'ensi za Katonda; Agulumizibwa nnyo.


text:
Joel -
Chapter 2
1 Mufuuyire ekkondeere mu Sayuuni, era mulayize ku lusozi lwange olutukuvu; bonna abali mu nsi bakankane: kubanga olunaku lwa Mukama lujja, kubanga luli kumpi;
2 olunaku olw'ekizikiza n'ekikome, olunaku olw'ebire n'ekizikiza ekikutte, ng'emmambya bw'esalira ku nsozi; eggwanga eddene era ery'amaanyi, tewabangawo eribenkana, so tewalibaawo nate oluvannyuma lwabwe, okutuusa ku myaka egy'emirembe emingi.
3 Omuliro gwokya mu maaso gaabwe; era ennyuma waabwe ennimi z'omuliro zaaka: ensi eri ng'olusuku lwa Adeni mu mberi yaabwe, n'e nnyuma yaabwe ddungu eryazika so naye tewali eyali abawonye.
4 Enfaanana yaabwe eri ng'enfaanana y'embalaasi; era ng'abeebagadde embalaasi bwe baddukana bwe batyo embiro:
5 Babuuka nga bawuuma ng'amagaali bwe gawuumira ku ntikko z'ensozi, ng'omuliro bwe guwuuma ogwokya ensambu ng'eggwanga ery'amaanyi erisimbye ennyiriri olw'olutalo.
6 Olw'okujja kwabwe abantu babalagalwa amaaso gonna gafuuse ebbala.
7 Badduka mbiro ng'abasajja ab'amaanyi; balinnya bbugwe ng'abasajja abalwanyi; era basimba buli muntu mu kkubo lye, so tebasobya nnyiriri.
8 So tewali eyeesiga munne; basimba buli muntu mu mpitiro ye: era bawagulira awali ebyokulwanyisa, so tebakoma mu lugendo lwabwe.
9 Babuuka bagwa ku kibuga; bafubutukira ku bbugwe; bawalampa ne batuuka mu nnyumba; bayingirira mu madirisa ng'omubbi.
10 Ettaka likankana mu maaso gaabwe; eggulu lijugumira, enjuba n'omwezi bibaako ekizikiza n'emmunyeeye zirekayo okwaka kwazo:
11 era Mukama aleeta eddoboozi lye mu maaso g'eggye lye kubanga olusiisira lwe lunene nnyo kubanga oyo atuukiriza ekigambo kye wa maanyi: kubanga olunaku lwa Mukama lukulu, lwa ntiisa nnyo nnyini; era ani ayinza okulusobola?
12 Era naye ne kaakano munkyukire n'omutima gwammwe gwonna, n'okusiiba n'okukaaba amaziga n'okuwuubaala:
13 era muyuze omutima gwammwe so si byambalo byammwe, mukyukire Mukama Katonda wammwe: kubanga wa kisa, era ajjudde okusaasira, alwawo okusunguwala, era akwatirwa nnyo ekisa, era yejjusa obutaleeta bubi.
14 Ani amanyi oba nga taakyuke ne yejjusa n'aleka omukisa ennyuma we, kye kiweebwayo eky'obutta n'ekiweebwayo eky'okunywa eri Mukama Katonda wammwe?
15 Mufuuyire ekkondeere mu Sayuuni, mutukuze okusiiba, muyite okukuŋŋaana okutukuvu:
16 mukuŋŋaanye abantu, mutukuze ekibiina, mukuŋŋaanye abakadde, muleete abaana abato n'abo abayonka amabeere: awasa omugole ave mu kisenge kye, n'omugole mu nju ye.
17 Bakabona, abaweereza ba Mukama, bakaabire amaziga wakati w'ekisasi n'ekyoto, era boogere nti Saasira abantu bo, ai Mukama, so towaayo busika bwo okuvumibwa, amawanga okubafuga: kiki ekinaaba kiboogezza mu mawanga nti Katonda waabwe ali ludda wa?
18 Awo Mukama n'akwatirwa obuggya ensi ye, n'asaasira abantu be.
19 Awo Mukama n'addamu n’agamba abantu be nti Laba, ndibaweereza eŋŋaano n'omwenge n'amafuta, era biribakkusa:
20 so siribafuula nate ekivume mu mawanga: naye ndibaggyako eggye ery'obukiika bwa kkono ne nditwala wala, ne mbagobera mu nsi enkalu eyalekebwawo, abakulembeze be mu nnyaja ey'ebuvanjuba, n'abasembi be mu nnyanja ey'ebugwanjuba; n'ekivundu kye kiririnnya, n'okuwunya kwe kulirinnya, kubanga akoze bikulu.
21 Totya, ggwe ensi, sanyuka ojaguze; kubanga Mukama akoze ebikulu.
22 Temutya, mmwe ensolo ez'omu nsiko; kubanga amalundiro ag'omu ddungu galoka, kubanga omuti gubala ebibala byagwo, omutiini n'omuzeyituuni gireeta amaanyi gaagyo.
23 Kale musanyuke, mmwe abaana ba Sayuuni, era mujagulize Mukana Katonda wammwe: kubanga abawa enkuba eya ttoggo mu kigera kyayo ekisaana, era abatonnyeseza enkuba, enkuba eya ttoggo n'enkuba eya ddumbi, mu mwezi ogw'olubeeberye.
24 N'amawuuliro galijjula eŋŋaano, n'amasogolero galiyiika omwenge n'amafuta.
25 Era ndibaddiza emyaka enzige gye yalya, kalusejjera n'akaacaaka n'akawuka, eggye lyange eringi lye nnagaba okubatabaala.
26 Kale munaalyanga bingi nnyo, ne mukkuta, ne mutendereza erinnya lya Mukama Katonda wammwe eyabakola eby'ekitalo: n'abantu bange tebalikwatibwa nsonyi ennaku zonna.
27 Era mulimanya nga ndi wakati mu Isiraeri, era nga ndi Mukama Katonda wammwe, so tewali mulala: n'abantu bange tebalikwatibwa nsonyi.
28 Awo olulituuka oluvannyuma ndifuka omwoyo gwange ku bonna abalina omubiri; kale batabani bammwe ne bawala bammwe baliragula, abakadde bammwe baliroota ebirooto, abalenzi bammwe baliraba okwolesebwa:
29 era ne ku baddu ne ku bazaana mu nnaku ezo kwe ndifuka omwoyo gwange.
30 Era ndyolesa eby'ekitalo mu ggulu ne mu nsi, omusaayi n'omuliro n'empagi ez'omukka.
31 Enjuba erifuuka kizikiza, n'omwezi okuba omusaayi, olunaku lwa Mukama olukulu era olw'entiisa nga terunnaba kujja.
32 Awo olulituuka buli alisaba erinnya lya Mukama alirokoka: kubanga ku lusozi Sayuuni ne mu Yerusaalemi walibaawo abo abaliwona, nga Mukama bwe yayogera, ne mu kitundu ekirifikkawo mulibaamu abo Mukama b'aliyita.


text:
Zabbuli
Chapter 132
1 Mukama, ojjuukirire Dawudi Okubonaabona kwe kwonna.
2 Bwe yalayirira Mukama, Ne yeeyama Omuzira wa Yakobo:
3 Mazima siriyingira mu weema ey'ennyumba yange, So siririnnya ku kiriri kyange;
4 Siriwa amaaso gange okwebaka, Newakubadde enkowekowe zange Otulo;
5 Okutuusa lwe ndimulabira Mukama ekifo, Eweema ey'Omuzira wa Yakobo.
6 Laba, twagiwulirako mu Efulasa: Twagiraba mu nnimiro ey'ekibira.
7 Tuliyingira mu weema ze; Tulisinziza awali entebe y'ebigere bye.
8 Golokoka, ai Mukama, oyingire mu kifo kyo eky'okuwummuliramu; Ggwe, n'essanduuko ey'amaanyi go.
9 Bakabona bo bambale obutuukirivu; N'abatukuvu bo boogerere waggulu olw'essanyu.
10 Ku lw'omuddu wo Dawudi Togoba maaso g'oyo gwe wafukako amafuta.
11 Mukama yalayirira Dawudi mu mazima; Talikyuka kugaleka: Ku bibala eby'omubiri gwo nditeeka ku ntebe yo.
12 Abaana bo bwe banakkirizanga okwekuuma endagaano yange N'obujulirwa bwange bwe nnaabayigirizanga, Era n'abaana baabwe banaatuulanga ku ntebe yo emirembe gyonna.
13 Kubanga Mukama yeeroboza Sayuuni; Yakiyaayaanira okukituulamu.
14 Kino kye kifo kye mpummuliramu ennaku zonna: Wano we nnaatuulanga; kubanga nayaayaanirawo.
15 Naakiwanga omukisa mungi ekyengera kyakyo: Nakkusanga abaavu baakyo emmere.
16 Era ne bakabona baakyo ndibambaza obulokozi: N'abatukuvu baakyo balyogerera waggulu olw'essanyu.
17 Eyo gye ndyanyisiza ejjembe lya Dawudi: Namuteekerawo ettabaaza eyo gwe nnafukako amafuta.
18 Abalabe be ndibambaza ensonyi: Naye ku mutwe gwe engule ye eriraba omukisa.


text:
Ekyamateeka
Chapter 18
1 Bakabona Abaleevi, kye kika kyonna ekya Leevi, tebabanga na mugabo newakubadde obusika awamu ne Isiraeri: banaalyanga ebiweebwayo ebya Mukama ebikolebwa n'omuliro, n'obusika bwe.
2 So tebabanga na busika mu baganda baabwe: Mukama bwe busika bwabwe, nga bwe yabagamba.
3 Era lino lye linaabanga ebbanja lya bakabona lye banaabanjanga abantu, abo abanaawangayo ssaddaaka, bw'eba ente oba ndiga, bawenga kabona omukono, n'emba zombi, ne ssebusa.
4 Ebibereberye by'eŋŋaano yo, eby'envinnyo yo n'eby'amafuta go, n'ebibereberye by'ebyoya by'endiga zo, onoobimuwanga,
5 Kubanga Mukama Katonda wo yamweroboza mu bika byo byonna, okuyimiriranga okuweerezanga n'erinnya lya Mukama, ye ne batabani be emirembe gyonna.
6 Era Omuleevi bw'anaavanga mu luggi lwonna ku nzigi zo mu Isiraeri yenna, mw'atuula, n'ajja mu kifo Mukama ky'alyeroboza, emmeeme ye nga yeegombera ddala okujja;
7 anaaweerezanga n'erinnya lya Mukama Katonda we, nga baganda be bonna Abaleevi bwe bakola, abayimirira eyo mu maaso ga Mukama,
8 Banaabanga n'emigabo egyenkanankana okulya, obutassaako ebyo ebivudde mu kutunda obutaka bwe.
9 Bw'olimala okutuuka mu nsi Mukama Katonda wo gy'akuwa, toyiganga kukola ng'eby'emizizo eby'amawanga gali bwe biri.
10 Tewalabikanga gy'oli muntu yenna ayisa mu muliro mutabani we oba muwala we, newakubadde akola eby'obufumu, newakubadde alaguza ebire; newakubadde omulogo, newakubadde omuganga,
11 newakubadde omusawo, newakubadde asamira omuzimu, newakubadde emmandwa, newakubadde abuuza abafu.
12 Kubanga buli akola ebyo wa muzizo eri Mukama: era olw'emizizo egyo Mukama Katonda wo kyava abagoba mu maaso go.
13 Onoobanga eyatuukirira eri Katonda wo,
14 Kubanga amawanga gano g'olirya, bawulira abo abalaguza ebire n'abafumu: naye ggwe Mukama Katonda wo takuganyizza kukolanga bw'otyo.
15 Makama Katonda wo alikuyimusiza nabbi wakati wo, ku baganda bo, afaanana nga nze; oyo gwe muliwulira;
16 nga byonna bwe byali bye wasaba Mukama Katonda wo ku Kolebu ku lunaku olw'okukuŋŋaanirako, ng'oyogera nti Nneme okuwulira nate eddoboozi lya Mukama Katonda wange, era nneme okulaba nate omuliro guno omungi, nneme okufa.
17 Mukama n'aŋŋamba nti Boogedde bulungi ebyo bye bagambye.
18 Ndibayimusiza aabbi ku baganda baabwe, afaanana nga ggwe; era nditeeka ebigambo byange mu kamwa ke, era alibabuulira byonna bye ndimulagira.
19 Kale olulituuka buli ataliwulira bigambo byange by'alyogera mu linnya lyange, ndimulanga ekyo.
20 Naye nabbi anaayogeranga ekigambo mu linnya lyange nga yeetulinkiridde, bye simulagidde kwogera, oba anaayogeranga mu linnya lya bakatonda abalala, nabbi oyo anaafanga.
21 Era bw'onooyogeranga mu mutima gwo nti Tunaategeeranga tutya ekigambo Mukama ky'atayogedde?
22 Nabbi bw'anaayogeranga mu linnya lya Mukama, ekigambo ekyo bwe kitajja so tekituukirira, ekyo kye kigambo Mukama ky'atayogedde: nabbi ng'akyogedde nga yeetulinkiridde, tomutyanga.


text:
Yobu
Chapter 9
1 Awo Yobu n'addamu n'ayogera nti
2 Mazima mmanyi nga bwe kiri bwe kityo: Naye omuntu ayinza atya okuba n'obutuukirivu eri Katonda?
3 Bw'aba nga ayagadde okuwakana naye Tayinza kumuddamu kigambo na kimu mu lukumi.
4 Omutima gwe gwa magezi, era amaanyi ge mangi:. Ani eyali yeekakanyazizza eri ye n'alaba omukisa?
5 Ajjulula ensozi ne zitamanya, Bw'azivuunisa obusungu bwe.
6 Anyeenya ensi okuva mu kifo kyayo, Empagi zaayo ne zikankana.
7 Alagira enjuba n'etevaayo; Era ateekako akabonero ku mmunyeenye.
8 Abamba eggulu yekka, Era alinnyirira amayengo ag'ennyanja.
9 Akola Nabaliyo, Entungalugoye, ne Kakaaga, N'ebisenge eby'obukiika obwa ddyo.
10 Akola ebikulu ebitanoonyezeka; Weewaawo, eby'ekitalo ebitabalika.
11 Laba, ampitako, ne ssimulaba: Era yeeyongerayo mu maaso, naye ne ssimutegeera.
12 Laba, akwata omuyiggo, ani ayinza okumuziyiza? Ani anaamugamba nti Okola ki?
13 Katonda taggyengawo busungu bwe; Ababeezi ba Lakabu bakutama wansi we.
14 Nze sirisinga nnyo obutamuddamu, Ne nneerobaza ebigambo byange mpakane naye?
15 Gwe sandizeemu newakubadde nga ndi mutuukirivu; Nandyegayidde omulabe wange.
16 Singa nkoowodde naye ng'ajitabye; Era naye sandikkirizza ng'awulidde eddoboozi lyange.
17 Kubanga ammenya ne kibuyaga, Era ayongera ebiwundu byange okunnanga obwereere.
18 Taŋŋanyenga kussa mukka, Naye anjijuza obubalagaze.
19 Bwe twogera ku maanyi ag'omuyinza, laba, nga waali! Bwe twogera ku kusala omusango, ani ananteekerawo ekiseera?
20 Newakubadde nga ndi mutuukirivu, akamwa kange nze ke kanansalira omusango okunsinga: Newakubadde nga natuukirira, kanantegeeza okuba omukyamu.
21 Nze ndi muntu eyatuukirira; seerowooza nzekka; Nnyooma obulamu bwange.
22 Bwonna bwe bumu; kyenva njogera nti Azikiriza oyo eyatuukirira n'omubi.
23 Ekibonyoobonyo bwe kitta amangu ago, Alikudaalira okusalirwa omusango okw'abataliiko kabi.
24 Ensi eweereddwayo mu mukono gw'omubi : Abikka ku maaso g'abalamuzi baayo; Oba nga si ye, kale ye ani?
25 Ennaku zange nno ziwulukuka mangu okusinga omubaka: Zidduka, teziriiko bulungi bwe ziraba.
26 Ziyise ng'amaato agatambula embiro Ng'empungu ekka ku muyiggo.
27 Bwe njogera nti Nneerabira okwemulugunya kwange, Naasanyusa amaaso gange aganakuwadde ne ŋŋumya omwoyo:
28 Awo nga ntidde obuyinike bwange bwonna, Mmanyi nga tolimpita ataliiko musango.
29 Omusango gulinsinga; Kale kiki ekinteganyisa obwereere?
30 Bwe nnaaba amazzi ag'omuzira, Engalo zange newakubadde nga nzitukuza ntya;
31 Era naye olinsuula mu lusalosalo, N'engoye zange nze zirintamwa.
32 Kubanga ye si muntu nga nze bwe ndi, nze okumuddamu, Ffe okulabagana okuwoza omusango.
33 Tewali mulamuzi ali wakati waffe, Eyandiyinzizza okuteeka omukono gwe ku ffe fembi.
34 Anziyeeko omuggo gwe, So entiisa ye ereme okunkanga:
35 Kale bwe nnandyogedde ne simutya: Kubanga si bwe ntyo bwe ndi nze nzekka.


text:
Chapter 4
1 Awo Mukama waffe bwe yategeera nga Abafalisaayo bawulidde nti Yesu ayigiriza era nti abatiza bangi okukira Yokaana,
2 (naye Yesu yennyini teyabatiza, wabula abayigirizwa be),
3 n'ava mu Buyudaaya, n'agenda e Ggaliraaya nate.
4 Era kyamugwanira okuyita mu Samaliya.
5 Awo n'atuuka mu kibuga eky'e Samaliya, kye bayita Sukali, ekiriraanye olusuku Yakobo lwe yawa omwana we Yusufu:
6 era mwalimu oluzzi lwa Yakobo. Awo Yesu yali akooye olugendo, n'amala gatuulirawo ku luzzi, obudde nga ssaawa mukaaga.
7 Omukazi Omusamaliya n'ajja okusena amazzi: Yesu n'amugamba nti Mpa nnywe.
8 Kubanga abayigirizwa be baali bagenze mu kibuga okugula emmere.
9 Awo omukazi Omusamaliya n'amugamba nti Ggwe Omuyudaaya, kiki ekikusabya okunywa eri nze omukazi Omusamaliya? (Kubanga Abayudaaya nga tebatabagana na Basamaliya.)
10 Yesu n'addamu n'amugamba nti Singa obadde omanyi ekirabo kya Katonda n'oyo akugamba nti Mpa nnywe bw'ali, ggwe wandimusabye, naye yandikuwadde amazzi amalamu.
11 Omukazi n'amugamba nti Ssebo, tolina kya kusenya, n'oluzzi luwanvu: kale oggya wa amazzi ago amalamu?
12 Ggwe oli mukulu okukira jjajjaffe Yakobo, eyatuwa oluzzi luno, eyanywangamu ye n'abaana be n'ensolo ze?
13 Yesu n'addamu n'amugamba nti Buli muntu yenna anywa amazzi gano ennyonta erimuluma nate:
14 naye anywa amazzi ago nze ge ndimuwa ennyonta terimulumira ddala emirembe gyonna; naye amazzi ge ndimuwa ganaafuukanga munda mu ye ensulo y'amazzi nga gakulukuta okutuuka ku bulamu obutaggwaawo.
15 Omukazi n'amugamba nti Ssebo, mpa amazzi ago, ennyonta ereme okunnumanga, n'okukoma nkome okutambula olugendo luno lwonna okusenanga.
16 Yesu n'amugamba nti Genda oyite balo, okomewo wano.
17 Omukazi n'addamu n'amugamba nti Sirina baze. Yesu n'amugamba nti Oyogedde bulungi nti Sirina baze;
18 kubanga walina babalo bataano, naye gw'olina kaakano si balo: ekyo ky'oyogedde mazima.
19 Omukazi n'amugamba nti Ssebo, ndaba nti oli nnabbi.
20 Bajjajjaffe baasinzizanga ku lusozi luno; nammwe mugamba nti Yerusaalemi kye kifo ekigwana okusinzizangamu.
21 Yesu n'amugamba nti Omukyala, nzikiriza, ekiseera kijja kye batalisinzizangamu Kitaffe ku lusozi luno newakubadde mu Yerusaalemi.
22 Mmwe musinza kye mutamanyi; ffe tusinza kye tumanyi; kubanga obulokozi buva mu Buyudaaya.
23 Naye ekiseera kijja, era kituuse, abasinza amazima lwe banaasinzizanga Kitaffe mu mwoyo n'amazima: kubanga Kitaffe anoonya abali ng'abo okubeera ab'okumusinzanga.
24 Katonda gwe Mwoyo: n'abo abamusinza kibagwanira okusinzizanga mu mwoyo n'amazima.
25 Omukazi n'amugamba nti Mmanyi nga Kristo ajja (gwe bayita Eyafukibwako amafuta): ye bw'alijja alitubuulira ebigambo byonna.
26 Yesu n'amugamba nti Nze nzuuno ayogera naawe.
27 Amangu ago abayigirizwa be ne bajja; ne beewuunya kubanga abadde ayogera n'omukazi : naye tewali muntu eyagamba nti Onoonya ki? oba nti Kiki ekikwogeza naye?
28 Awo omukazi n'aleka ensuwa ye, n'agenda mu kibuga, n'abuulira abantu nti
29 Mujje mulabe omuntu aŋŋambye bye nnakolanga byonna: ayinza okuba nga ye Kristo?
30 Ne bava mu kibuga, ne bajja gy'ali.
31 Mu kiseera ekyo abayigirizwa baali nga bamwegayirira nga bagamba nti Labbi, lya.
32 Naye n'abagamba nti Nnina ekyokulya kye ndya kye mutamanyi.
33 Awo abayigirizwa ne boogera bokka na bokka nti Waliwo omuntu amuleetedde ekyokulya?
34 Yesu n'abagamba nti Ekyokulya kyange, kwe kukolanga eyantuma by'ayagala n'okutuukiriza omulimu gwe.
35 Mmwe temwogera nti Esigaddeyo emyezi ena okukungula kulyoke kutuuke? Laba, mbagamba nti Muyimuse amaaso mulabe ennimiro nga zimaze okutukula okukungulibwa.
36 Akungula aweebwa empeera, n'akuŋŋaanya ebibala olw'obulamu obutaggwaawo; asiga n'akungula basanyukire wamu.
37 Kubanga ekigambo kino bwe kiri bwe kityo eky'amazima nti Asiga mulala, n'akungula mulala.
38 Nze nnabatuma okukungula kye mutaatengejjera: abalala baakola emirimu, nammwe muyingidde emirimu gyabwe.
39 Ab'omu kibuga omwo Abasamaliya bangi ku bo abaamukkiriza olw'ekigambo ky'omukazi, eyategeeza nti Aŋŋambye bye nnakolanga byonna.
40 Awo Abasamaliya bwe baatuuka w'ali ne bamwegayirira abeere nabo: n'asulayo ennaku bbiri.
41 Bangi nnyo ne beeyongera okukkiriza olw'ekigambo kye,
42 ne bagamba omukazi nti Kaakano tukkiriza, si lwa kwogera kwo kwokka: kubanga twewuliridde fekka, n'okutegeera tutegedde nga mazima ono ye Mulokozi w'ensi.
43 Ennaku ezo ebbiri bwe zaayitawo, n'avaayo n'agenda e Ggaliraaya.
44 Kubanga Yesu yennyini yategeeza nti Nnabbi mu nsi y'ewaabwe tebamussaamu kitiibwa.
45 Awo bwe yatuuka e Ggaliraaya, Abagaliraaya ne bamusembeza, bwe baalaba byonna bye yakolera e Yerusaalemi ku mbaga: kubanga nabo baagenda ku mbaga.
46 Awo n'ajja nate ku Kaana eky'e Ggaliraaya, mwe yafuulira amazzi envinnyo. Era yaliyo omukungu wa kabaka, eyalina omwana we omulenzi yali alwalidde mu Kaperunawumu.
47 Oyo bwe yawulira nti Yesu avudde e Buyudaaya ng'atuuse e Ggaliraaya, n'ajja gy'ali, n'amwegayirira aserengete awonye omwana we; kubanga yali ng'agenda kufa.
48 Awo Yesu n'amugamba nti Bwe mutaliraba bubonero n'eby'amagero temulikkiriza n'akatono.
49 Omukungu n'amugamba nti Ssebo, serengeta akaana kange nga tekannaba kufa.
50 Yesu n'amugamba nti Genda; omwana wo mulamu. Omuntu oyo n'akkiriza ekigambo Yesu ky'amugambye, n'agenda.
51 Bwe yali ng'akyaserengeta, abaddu be ne bamusisinkana ne boogera nti omwana we mulamu.
52 Awo n'ababuuliriza essaawa mwe yassuukidde. Awo ne bamugamba nti Jjo obudde nga ssaawa ya musanvu omusujja ne gumuwonako.
53 Awo kitaawe n'ategeera nti mu ssaawa eyo Yesu mwe yamugambira nti Omwana wo mulamu: ye n'akkiriza n'ennyumba ye yonna.
54 Kano ke kabonero ak'okubiri nate Yesu ke yakola bwe yava e Buyudaaya okujja e Ggaliraaya.


text:
Ezekyeri
Chapter 37
1 Omukono gwa Mukama gwali ku nze, n'antwala n'anfulumiza mu mwoyo gwa Mukama, n'anzisa wakati mu kiwonvu; kale nga kijjudde amagumba;
2 n'agampisaako okugeetooloola: kale, laba, nga mangi nnyo mu kiwonvu mu bbanga; era, laba, makalu nnyo.
3 N'aŋŋamba nti Omwana w'omuntu, amagumba gano gayinza okuba amalamu? Ne nziramu nti Ai Mukama Katonda, ggwe omanyi.
4 N'aŋŋamba nate nti Lagulira ku magumba gano ogagambe nti Ai mmwe amagumba amakalu, muwulire ekigambo kya Mukama.
5 Bw'ati Mukama Katonda bw'agamba amagumba gano nti Laba, ndiyingiza omukka mu mmwe; kale muliba balamu:
6 Era ndibateekako ebinywa, era ndireeta ennyama ku mmwe, ne mbabikkako eddiba, ne mbateekamu omukka, kale mulimanya nga nze Mukama.
7 Awo ne ndagula nga bwe nnalagirwa: awo bwe nnali nga ndagula, ne wabaawo eddoboozi, era, laba, ekikankano ky'ensi, amagumba ne geegatta buli ggumba n'eggumba linnaalyo.
8 Awo ne ntunula, era, laba, nga kuliko ebinywa, omubiri ne gujja, eddiba ne ligabikkako waggulu: naye nga temuli mukka mu go.
9 Awo n'aŋŋamba nti Lagula empewo, lagula, omwana w'omuntu, ogambe empewo nti Bw'ati bw'ayogera Mukama Katonda nti jjangu okuva eri empewo ennya, ai omukka, ofuuwe ku bano abattibwa, babeere abalamu.
10 Awo ne ndagula nga bwe yandagira, omukka ne gubayingira, ne babeera balamu, ne bayimirira ku bigere byabwe, eggye lingi nnyo.
11 Awo n'aŋŋamba nti Omwana w'omuntu, amagumba gano ye nnyumba yonna eya Isiraeri: laba, boogera nti Amagumba gaffe gakaze, n'essuubi lyafe libuze; tumaliddwawo ddala.
12 Kale lagula obagambe nti Bw'ati bw'ayogera Mukama Katonda nti Laba, ndyasamya amalaalo gammwe, ne mbalinnyisa okuva mu malaalo gammwe, ai abantu bange: era ndibayingiza mu nsi ya Isiraeri.
13 Kale mulimanya nga nze Mukama, bwe ndiba nga njasamizza amalaalo gammwe, ne mbalinnyisa okuva mu malaalo gammwe, ai abantu bange.
14 Era nditeeka omwoyo gwange mu mmwe, era muliba balamu, era ndibateeka mu nsi yammwe mmwe: kale mulimanya nga aze Mukama nkyogedde, era n'okutuukiriza ne nkituukiriza, bw'ayogera Mukama.
15 Ekigambo kya Mukama ne kinjijira nate nga kyogera
16 Naawe, omwana w'omuntu, ddira omuggo gumu, oguwandiikeko nti Gwa Yuda, era gwa baana ba Isiraeri banne: olyokke oddire omuggo omulala oguwandiikeko nti Gwa Yusufu, omuggo gwa Efulayimu, era gwa nnyumba yonna eya Isiraeri banne:
17 kale ogyegattire gyombi okuba omuggo ogumu, gibeere ogumu mu mukono gwo.
18 Awo abaana b'abantu bo bwe balyogera naawe nga bagamba nti Tootunnyonnyole makulu bwe gali g'oleeta na gino?
19 n'obagamba nti Bw'ati bw'ayogera Mukama Katonda nti Laba, ndiddira omuggo gwa Yusufu, oguli mu mukono gwa Efulayimu, n'ebika bya Isiraeri banne; era ndibateeka wamu nagwo, wamu n'omuggo gwa Yuda, ne mbafuula omuggo gumu, kale ne baba gumu mu mukono gwange.
20 N'emiggo gy'owandiikako giriba mu mukono gwo mu maaso gaabwe.
21 N'obagamba nti Bw'ati bw'ayogera Mukama Katonda nti Laba, ndiggya abaana ba Isiraeri wakati mu mawanga, gye baagenda, ne mbakuŋŋaanyiza enjuyi zonna, ne mbaleeta mu nsi yaabwe bo:
22 kale ndibafuula eggwanga erimu mu nsi ku nsozi za Isiraeri; era kabaka omu ye aliba kabaka waabwe bonna: so tebalyawulibwa nate okuba obwakabaka bubiri n'akatono:
23 so tebalyeyonoona nate n'ebifaananyi byabwe newakubadde n'ebintu byabwe eby'emizizo newakubadde n'okusobya kwabwe kwonna: naye ndibalokola okuva mu nnyumba zaabwe zonna, mwe baakoleranga ebibi, ne mbalongoosa: kale bwe batyo banaabanga bantu bange, nange naabanga Katonda waabwe.
24 N'omuddu wange Dawudi ye aliba kabaka waabwe; era bonna baliba n'omusumba omu: era n'okutambuba balitambulira mu misango gyange ne bakwata amateeka gange ne bagakola.
25 Era balibeera mu nsi gye nnawa Yakobo omuddu wange bajjajjammwe mwe baabeera kale balibeera omwo, bo n'abaana baabwe n'abaana b'abaana baabwe emirembe gyonna: era Dawudi omuddu wange ye anaabanga omulangira waabwe emirembe gyonna.
26 Era nate ndiragaana nabo endagaano ey'emirembe, eneebanga ndagaano eteriggwaawo gye bali: era ndibateekawo ne mbaaza, era nditeeka awatukuvu wange wakati mu bo emirembe gyonna.
27 Era n'eweema yange eneebanga nabo: nange naabanga Katonda waabwe, nabo banaabanga bantu bange.
28 Kale amawanga galimanya nga nze Mukama atukuza Isiraeri, awatukuvu wange bwe wanaabeeranga wakati mu bo emirembe gyonna.


text:
Bya EDWARD SSERINNYA
MMOTOKA ebiseera ebimu eyinza okukusiraanako n’ekusuza ku kkubo olw’okubanga tewafuddeko kutunuulira kisaawa kyayo (daasiboodi) kumanya buzibu bw’erina sso ng’olumu eba yakubuulidde dda kiki ekigenda okubaawo.
Okugeza mmotoka okucamuka emala kulinnyisa oba kwaka kataala ka bbugumu olwo n’omanya nti efunye ekizibu ku ladiyeeta era singa tobaako ky’okola ekiddako biba bizibu byo.
Makanika okuva mu galagi ya Tito’s Okori e Makerere Hill Road, Tito Okori akunnyonnyola ku bintu ebibeera ku daasiboodi buli omu by’alina okussaako essira okusobola okulaba nga yeetaasa okufuna obubenje kuba ebintu ebisinga okutuuka ku mmotoka yo eba yamaze dda okukulabula.
Okuva leero tugenda kutunuulira ebintu ebitali bimu ku daasiboodi ya mmotoka by’olaba ng’ebitali bya mugaso nnyo, naye nno ng’olumu bivaako okukola akabenje.
Okori agamba nti, daasiboodi kye kisaanikira ekibikka ebintu by’omunda mu mmotoka, naddala ga wayalingi, puliiza eya AC , ekisaawa n’ebirala naye nga byonna bibeera mu mmotoka mu maaso okwo gattako okukolanga fuleemu ya leediyo ne AC.
Enfaanana ya daasiboodi esinziira ku kika kya mmotoka ne modulo yaayo, naye emirimu gisigala gye gimu. Wabula ebintu ebikulu ebisinga bibeera mukisaawa, era bino bye bimu ku byo omuvuzi yenna by’alina okukuumirako amaaso;
Ebibeera mu kisaawa
Mu kisaawa kya mmotoka, we wasinga obukulu ku daasiboodi singa oba ovuga mmotoka era wano olina okutunuulirawo ennyo, waliwo obubonero obusobola okukuyamba okutaasa oba okukuwa endagiriro ku mmotoka singa eba eneefuna obuzibu oba obuzibu bw’eba efunye.
Wadde nga guli gutyo, mmotoka zifuna obuzibu ne zikwama ne ku kkubo kuba baddereeva abasinga tebateekayo mwoyo kumanya mmotoka zaabwe kye zibagamba nga bavuga.
Okugeza mu kisaawa ekyo mulimu sipiidimita, mita y’amafuta, mita ebala omuliro, mita ey’ebbugumu. Ebyo ng’obitadde ku bbali mulimu obutaala okugeza aka yingini (check engine), aka woyiro, aka bbaatule, ettaala ya haadibuleeci, ettaala ly’enzigi, ettaala lya buleeci, akataala akalaga enkoba, akalaga enjaka y’amataala, n’obwa yindekeeta, obutaala bwa ggiya buno buba mu mmotoka za otomatiki.
Ne wabaawo n’ekifo mmotoka w’ebalira kiromita z’otambudde, ne mayiregi, akataala k’ekisawo ekikutaasa akabenje. Okutwalira awamu ebyo bye bimu ku bibeera ku daasiboodi.
Ebweru w’ekisaawa
Ku mmotoka ezimu kubaako amapeesa agakuyamba okutambuza endabirwamu eziraba emabega, ezimu kubaako eppeesa erikuyamba okuteekamu dabo yindekeeta, eppeesa erizza endabirwamu y’emabega, obupeesa obukuyamba okussaamu empewo, w’okoleereza sigala, kanso bookisi ekuyamba okuterekamu ebintu byo, guluuvu bookisi eno ate yo eba nneneko ku kanso bookisi, osobola okuterekamu ebintu ebiwerako, obutuli omuyita empewo ya AC. 0704299902
Wabula mmotoka naddala okuva ku modulo 1998 okudda waggulu zibaamu sensa eziyimba okuteekako amataala singa embeera y’obudde eba tesobozesa muvuzi kulaba bulungi okugeza mu lufu oba enzikiza.
Wiiki ejja ng’enda kukunnyonnyola ebintu ebisangibwa ku daasiboodi n’amakulu gaabyo. Alina ekibuuzo kyonna ku daasiboodi ya mmotoka kisindike ku 8338 oba 0782006608 tujja kukuddamu.


text:
TWEBAZA aba Bukedde n’abantu abalala abavuddeyo okuwa Bannayuganda amagezi ku ngeri gye bayinza okweggya mu bwavu.
Mulimu abantu abavuddeyo nga emisomo gino gye gibayambye kuba balina kye balina wabula wakyaliwo abayuga kuba tebalina ntandikwa.
Bandiyagadde okwewola ku busente obutonotono wabula ebibiina ebiwola ssente oba bbanka tezibeesiga era beesanga tewali kye basobola kukola.
Baatuganda ssente z’abavubuka ez’entandikwa okuva mu Gavumenti ne tukola ebibiina naye zikyatulemye okufuna.
Tusaba abo abasobola okufunira abantu ensimbi z’entandikwa okubawa emisomo n’okulaba emirimu gye bayinza okukola okubala nga ssente ze mubawadde tezifiirayo.
Ekibi abantu abasinga bwe bamala okutandika okufuna ku nsimbi ate nga bagayaala era
ky’ekivuddeko bizinensi ezisinga okugwa.
N’olwekyo twetaaga okwetereeza ennyo okusobola okukola ssente ensangi zino.
Godfrey Ntale,
Masaka.


text:
Olubereberye
Essuula 32
1 Yakobo ne yeegendera, ne bamalayika ba Katonda ne bamusisinkana.
2 Yakobo bwe yabalaba n'ayogera nti Lino lye ggye lya Katonda: n'atuuma ekifo ekyo erinnya lyakyo Makanayimu.
3 Yakobo n'atuma ababaka okumukulembera eri Esawu muganda we mu nsi ya Seyiri, ye nnimiro ya Edomu.
4 N'abalagira ng'ayogera nti Bwe muti bwe muligamba mukama wange Esawu; nti Bw'ati bw'ayogera omuddu wo Yakobo nti Natuulanga ne Labbaani, ne mbeerayo okutuusa kaakano:
5 era nnina ente n'endogoyi, n'ebisibo, n'abaddu n'abazaana: era ntumye okubuulira mukama wange, ndabe ekisa mu maaso go.
6 Ababaka ne bakomawo eri Yakobo nga boogera nti Twatuuka eri muganda wo Esawu, era ajja okukusisinkana, n'abasajja bina wamu naye.
7 Yakobo n'alyoka atya nnyo ne yeeraliikirira: n'ayawulamu abantu abaali naye, n'ebisibo, n'ente, n'eŋŋamira, okuba ebibiina bibiri;
8 n'ayogera nti Esawu bw'anaatuukira ku kibiina ekimu n'akikuba, ekibiina ekinaasigalawo kinaawona.
9 Yakobo n'ayogera nti Ai Katonda wa jjajja wange Ibulayimu, era Katonda wa kitange Isaaka, ai Mukama, eyaŋŋamba nti Ddayo mu nsi y'ewammwe era eri baganda bo, nange naakukolanga bulungi:
10 sisaanira (newakubadde) akatono mu kusaasira kwonna, n'amazima gonna, bye wagiriranga omuddu wo; kubanga nawunguka Yoludaani guno nga nnina muggo gwokka; ne kaakano nfuuse ebibiina bibiri.
11 Nkwegayirira, mponya mu mukono gwa muganda wange, mu mukono gwa Esawu: kubanga mmutya, aleme okujja okunzita, ne bannyaabwe n'abaana baabwe.
12 Naawe wayogera nti Siiremenga kukukola bulungi, era naafuulanga ezzadde lyo ng'omusenyu ogw'oku nnyanja, ogutabalika olw'obungi.
13 N'asula awo ekiro ekyo: n'atoola ku ebyo bye yali nabyo okuba ekirabo kya Esawu muganda we;
14 embuzi enkazi bibiri n'ennume abiri; endiga enkazi bibiri n'ennume abiri;
15 eŋŋamira eziramulwa asatu n'abaana baazo; ente enkazi ana n'eza seddume kkumi, endogoyi enkazi abiri n'abaana baazo kkumi.
16 N'abiwa mu mukono gw'abbadu be, buli kisibo kyokka; n'agamba abaddu be nti Munkulembere musomoke, musseewo ebbanga wakati w'ekisibo n'ekisibo.
17 N'alagira eyakulembera ng'ayogera nti Esawu muganda wange bw'anaakusisinkana, n'akubuuza nti Oli w'ani? era ogenda wa? n'ebyo ebiri mu maaso go by'ani?
18 n'olyoka ogamba nti Bya muddu wo Yakobo; kye kirabo ekiweerezebbwa mukama wange Esawu; era, laba, naye ali nnyuma waffe.
19 Era n'alagira n'ow'okubiri n'ow'okusatu ne bonna abaagoba ebisibo, ng'ayogera nti Bwe muti bwe munaagamba Esawu, bwe munaamulaba.
20 Era munaayogera nti Era, laba, omuddu wo Yakobo ali nnyuma waffe: Kubanga yayogera nti Naamuwooyawooya n'ekirabo ekinankulembera ne ndyoka mmulaba amaaso ge; mpozzi anannyaniriza.
21 Awo ekirabo ne kimukulembera ne kisomoka: naye ye yennyini n'asula ekiro ekyo wamu n'ekibiina.
22 N'agolokoka ekiro ekyo, n’addira bakazi be bombi, n'abazaana be bombi, n'abaana be ekkumi n'omu, n'asomokera mu musomoko gw'e Yaboki.
23 N'abatwala, n'abasomosa omugga, n'asomosa byonna bye yalina.
24 Yakobo n'asigalayo yekka; omusajja n'ameggana naye okutuusa emmambya bwe yasala.
25 Era bwe yalaba nga tajja kumumegga, n'akoma ku mbalakaso ye; embalakaso ya Yakobo ne yeereega, ng'ameggana naye.
26 N'ayogera nti Nta, kubanga emmambya esala. N'ayogera nti Sijja kukuta, wabula ng'ompadde omukisa.
27 N'amugamba nti Erinnya lyo ggwe ani? N'ayogera nti Yakobo.
28 N'ayogera nti Erinnya lyo terikyayitibwanga Yakobo, wabula Isiraeri: kubanga owakanye ne Katonda era n’abantu, era osinze.
29 Yakobo n'amubuuza n'ayogera nti Nkwegayiridde, mbuulira erinnya lyo. N'ayogera nti Kiki ekikumbuuzisa erinnya lyange? N'amuweera eyo omukisa.
30 Yakobo n'atuuma ekifo erinnya lyakyo Penieri: kubanga ndabagaaye ne Katonda mu maaso, n'obulamu bwange buwonye.
31 Enjuba n'evaayo n'emwakako ng'awunguka Penueri, n'awenyera olw'ekisambi kye.
32 Abaana ba Isiraeri kyebava balema okulya ekinywa ky'ekisambi ekiri ku mbalakaso, okutuusa leero: kubanga yakoma ku mbalakaso ya Yakobo mu kinywa ky'ekisambi.


text:
Ekicweka 6: Okuruga aha Kuzaarwa kwa Yesu Okuhika aha Kufa Kwe
Maraika Gaburieli akooherezibwa aha mukazi muto murungi orikwetwa Mariamu. Akamugambira ngu akaba naija kuzaara omwana owaabaire naaza kuba omugabe w’ensi ebiro byona. Omwana ogu, Yesu, akazaarirwa omu kihongore, ei abariisa baamutaayaayiire. Bwanyima, enyonyoozi ekeebembera abashaija kuruga omuri Burugwa-izooba kuza aha mwereere ogu. Nitwega aha waabareetaire kureeba enyonyoozi egyo, kandi n’oku Yesu yaahonire kwitwa.
Ekindi, nitureeba Yesu obu yaabaire aine emyaka 12 y’obukuru, arikugamba n’abeegyesa omu hekalu. Hahingwireho emyaka ikumi na munaana, Yesu akabatizibwa kandi yaatandika okubuurira n’okwegyesa aha Bukama, omurimo ogu Ruhanga yaamwohereize kukora omu nsi. Okumuhwera omu murimo ogu, Yesu akatoorana abashaija 12 kandi yabahindura entumwa ze.
Yesu kandi akakora eby’okutangaaza bingi. Akariisa enkumi n’enkumi z’abantu obwo aine obw’enyanja bukye n’emigaati mikye. Akakiza abarwaire kandi yaazoora abafiire. Aha muheru, nitwega aha bintu bingi ebyabaire ahari Yesu omu biro by’okuhererukayo eby’amagara ge, hamwe n’oku yaitsirwe. Yesu akabuurira kumara emyaka nk’eshatu n’ekicweka, n’ahabw’ekyo EKICWEKA 6 nikikwata aha bunaku oburikurenga aha myaka 34.


text:
Essuula 9
1 Kubanga eby'okuweereza abatukuvu tekinneetaagisa kubibawandiikira:
2 kubanga mmanyi okwagala kwammwe, kwe nneenyumiririzaamu eri ab'e Makedoni ku lwammwe, nga Akaya yaakamala omwaka gumu okweteekateeka; n'okunyiikira kwammwe kwakubiriza bangi mu bo.
3 Naye ntuma ab'oluganda, okwenyumiriza kwaffe ku lwammwe kuleme okuba okw'obwereere mu kigambo ekyo; nga bwe njogedde, mulyoke mweteeketeeke:
4 mpozzi ab'e Makedoni abalala bwe balijja nange, bwebalibasanga nga temweteeseteese, ffe (obutoogera mmwe) tuleme okukwatibwa ensonyi mu kusuubira okwo.
5 Kyenvudde ndowooza nga kiŋŋwanidde okwegayirira ab'oluganda, bankulembere: okujja gye muli, basooke balongoose omukisa gwammwe gwe mwasuubiza edda, gulyoke gweteeketeeke, ng'omukisa, so si ng'ekisoloozebwa.
6 Naye kye njogedde kino nti Asiga entono, alikungula ntono; era asiga ennyingi, alikungula nnyingi.
7 Buli muntu akolenga nga bw'amaliridde mu mutima gwe; si lwa nnaku, newakubadde olw'okuwalirizibwa: kubanga Katonda ayagala oyo agaba n'essanyu.
8 Era Katonda ayinza okwaza ekisa kyonna gye muli mmwe nga mulina ebibamala byonna ennaku zonna mu bigambo byonna mulyoke musukkirirenga mu bikolwa byonna ebirungi:
9 nga bwe kyawandiikibwa nti Yasasaanya, yagabira abaavu; Obutuukirivu bwe bwa lubeerera emirembe gyonna.
10 Era oyo awa ensigo omusizi n'emmere ey'okulya, anaabawanga, anaabongerangako ensigo zammwe; era anaayazanga ebibala eby'obutuukirivu bwammwe:
11 nga mugaggawazibwa mu byonna mukolenga obugabi bwonna, obwebazisa Katonda mu ffe.
12 Kubanga okugaba okw'okuweereza okwo tekujjula bujjuzi ekigera ky'ebyo abatukuvu bye beetaaga, era naye kusukkirira olw'okwebaza okungi eri Katonda;
13 kubanga olw'okukemebwa kwammwe mu kuweereza kuno batendereza Katonda olw'okugonda okw'okwatula kwammwe eri enjiri ya Kristo, n'olw'obugabi bw'okugabana kwammwe eri bo n'eri bonna;
14 era bo bokka nga balumirwa mmwe emyoyo mu kubasabira olw'ekisa kya Katonda ekitasingika mu mmwe:
15 Katonda yeebazibwe olw'ekirabo kye ekitayogerekeka.


text:
Oruganikyo 27: Omukama Omubi Alema Misiri
ABASAIJA abo nibahambiriza abantu kukora. Dora omusaija nateera omu h’abakozi n’omwigo! Abakozi boona baali nibaruga omu maka ga Yakobo, kandi baali nibamanywa nk’Abaisareri. Abasaija abakaba nibabahambiriza kukora bakaba bali Bamisiri. Abaisareri hati bakaba bafokere bairu b’Abamisiri. Kinu kikabaho kita?
Amaka ga Yakobo agaali makoto muno, bakamara omu Misiri obusumi bwingi muno omu businge. Yusufu ayabaire musaija w’ekitiinisa muno kandi ow’akabiri hali Faraho, yabarolerraga. Baitu Yusufu obu yafiire, Faraho ondi owakaba atarukugondeza kimu Abaisareri akatandika kulema Misiri.
Hanyuma, Faraho onu akafoora Abaisareri okuba abairu rubale. Kandi akataho abasaija ababi n’abitima okubarolerra mukukora. Banu bakaba nibahambiriza muno Abaisareri okwombeka embuga za Faraho. Kyonka Abaisareri bakeyongera kukanya muno. Kinu kikatiinisa muno Abamisiri, bakatekereza ngu nibaija kuba baingi muno nokuba b’amaani muno.
Nomanya eki Faraho yakozire? Akagambira abasehenyi b’Abaisareri ati: ‘Omwana w’obwojo arazaarwa weena mumwite.’ Baitu banu bakaba baali bakazi barungi muno, batabaite.
Hanyuma Faraho akaha ekiragiro hali abantu be boona: ‘Mwite abaana boona ab’obwojo ab’Abaisareri. Abaana ab’obwisiki bonka nubo muleke bomezi.’ Kinu kikaba kitali kibi muno? Katurole omwana omu ow’obwojo nkoku yakizibwemu.
Okuruga 1:6-22.
Ebikaguzo
- Omu kisisani, omusaija ogu owakaba aine omwigo akaba ali oha, kandi akaba nateera oha?
- Hanyuma y’okufa kwa Yusufu, kiki ekyahikire ha h’Abaisareri?
- Habwaki Abamisiri batiinire Abaisareri?
- Faraho akaha abasehenyi b’Abaisareri kiragiro ki?
Ebikaguzo ebindi
- Soma Okuruga 1:6-22.
Yahwe akatandika ata kuhikiriza ebi yanihiize Iburahimu? (Kurug. 1:7; Kub. 12:2; Eng. 7:17)
Abasehenyi b’Abaheburaniya bakoleka bata ngu obwomezi nibabuha ekitiinisa? (Kurug. 1:17; Kub. 9:6)
Yahwe akasasura ata abasehenyi habw’obwesigwa bwabo? (Kurug. 1:20, 21; Nfu. 19:17)
Mu mulingo ki Setani ogu yalengereho kulemesa ekigendererwa kya Yahwe ha bikwatiraine n’Oruzaaro rwa Iburahimu? (Kurug. 1:22; Mat. 2:16)


text:
Zabbuli
Chapter 74
1 Ai Katonda, kiki ekyatusuuza ennaku zonna? Kiki ekinyoosa obusungu bwo eri endiga ez'ettale lyo?
2 Ojjukire ekibiina kyo kye wagula edda, Kye wanunula okuba ekika eky'obusika bwo; N'olusozi Sayuuni, lwe watuulangamu.
3 Oyimuse ebigere byo ogende mu bifulukwa ebitavaawo, Obubi bwonna omulabe bwe yakola mu watukuvu.
4 Abalabe bo bawulugumye wakati mu kibiina kyo; Basimbye ebendera zaabwe okuba obubonero.
5 Bafaananye ng'abantu abayimusa Embazzi okutema ekisaka eky'omu kibira.
6 Ne kaakano bamenyaamenya emirimu gyawo gyonna emyole N'embazzi n'ennyondo.
7 Bookezza omuliro awatukuvu wo; Banyoomye ennyumba ey'erinnya lyo ne bagisuula wansi.
8 Boogedde mu mitima gyabwe nti Tubazikiririze ddala bonna bonna: Bookerezza ddala amakuŋŋaaniro gonna aga Katonda mu nsi.
9 Tetukyalaba bubonero bwaffe; Tewakyali nnabbi n'omu; So temuli n'omu mu ffe ategeera ebyo gye birituusa okubaawo.
10 Ai Katonda, omulabe alituusa wa okuvuma? Akukyawa alivvoola erinnya lyo emirembe gyonna?
11 Kiki ekikuddiriza omukono, omukono gwo ogwa ddyo? Oguggye mu kifuba kyo obazikirize.
12 Naye Katonda ye Kabaka wange edda n'edda lyonna, Aleeta obulokozi wakati mu nsi.
13 Wayawula ennyanja n'amaanyi go: Wamenya emitwe gy'ensolo mu mazzi.
14 Wamenyaamenya emitwe gya lukwata, Wamuwa okuba emmere y'abo abatuula mu ddungu.
15 Wasalamu ensulo n'omukka: Wakaza emigga eminene.
16 Emisana gigyo, era n'ekiro kikyo: Wakola omusana n'enjuba.
17 Wateekawo ensalo zonna ez'ensi: Wakola ekyeya ne ddumbi.
18 Ojjukire kino ng'abalabe bavumye, ai Mukama, Era ng'eggwanga essirusiru liboggoledde erinnya lyo.
19 Nkwegayiridde, towaayo emmeeme y'ejjiba lyo eri ensolo: Teweerabira bulamu obw'abaavu bo ennaku zonna.
20 Ojjukire endagaano: Kubanga ebifo eby'enzikiza eby'ensi bijjudde ennyumba ez'ettima.
21 Ajoogebwa alemenga okudda ng'akwatiddwa ensonyi, nkwegayiridde: Abaavu n'abanafu batenderezenga erinnya lyo.
22 Golokoka, ai Katonda, weewolereze ensonga yo, Ojjukire omusirusiru bw'azibya obudde okukuvuma.
23 Teweerabira ddoboozi lya balabe bo: Oluyoogaano lw'abo abakugolokokerako lulinnya bulijjo.


text:
Zabbuli
Chapter 88
1 Ai Mukama, Katonda ow'obulokozi bwange, Naakaabiranga emisana n'ekiro mu maaso go:
2 Okusaba kwange kuyingire w'oli; Otege okutu kwo eri okukaaba kwange:
3 Kubanga emmeeme yange ejjudde ennaku, N'obulamu bwange busemberera e magombe.
4 Bambalira wamu n'abo abakka mu bunnya; Nninga omuntu atalina mubeezi:
5 Asuulibwa mu bafu, Ali ng'abattibwa abagalamira mu ntaana, B'otojjukira nate; Era bayawukana n'omukono gwo.
6 Ontadde mu bunnya obuli wansi ennyo, Mu bifo eby'enzikiza, mu buziba.
7 Obusungu bwo bunyigiriza nnyo, Era ombonyabonyezza n'amayengo go gonna. (Seera)
8 Onjawukanyirizza wala n'abo be mmanyi; Onfudde ekitama eri abo: Nsibiddwa, so siyinza kuvaamu.
9 Eriiso lyange likulukuse olw'okunakuwala: Nkukaabira buli lunaku, ai Mukama, Ntega engalo zange eri ggwe.
10 Oliraga abafu eby'amagero? Abaafa baligolokoka balikutendereza? (Seera)
11 Ekisa kyo kiribuulirirwa mu magombe? N'obwesigwa bwo mu kuzikirira?
12 Eby'amagero byo birimanyirwa mu kizikiza? N'obutuukirivu bwo mu nsi ey'okwerabira?
13 Naye ggwe, ai Mukama, gwe nkaabira, Era buli nkya okusaba kwange kunaatuukanga mu maaso go.
14 Mukama, kiki ekikusuuza emmeeme yange? Kiki ekikunkwesa amaaso go?
15 Mbonyaabonyezebwa, nfaanana okufa okuva mu buto bwange: Entiisa zo bwe zimbaako, ne nneeraliikirira nnyo.
16 Obusungu bwo obukambwe buntuuseeko; Entiisa zo zinzingizizza.
17 Banneetooloola ng'amazzi okuzibya obudde; Bantaayiza eruuyi n'eruuyi wamu.
18 Abanjagala ne mikwano gyange obaawukanyizza wala nange, N'abo be mmanyi mu kizikiza.


text:
Isaaya
Chapter 4
1 Era abakazi musanvu balyekwata ku musajja omu ku lunaku luli, nga boogera nti Tunaalyanga emmere yaffe ffe, era tunaayambalanga ebyambalo byaffe ffe: kyokka tutuumibwe erinnya lyo; otuggyeko ekivume kyaffe.
2 Ku lunaku luli ettabi lya Mukama liriba ddungi era lya kitiibwa, n'ebibala by'ensi biribawoomera nnyo abo abawonye ku Isiraeri, biriba birungi.
3 Awo olulituuka, oyo asigadde mu Sayuuni n'oyo abeera mu Yerusaalemi, aliyitibwa mutukuvu, ye buli muntu awandiikibwa mu balamu mu Yerusaalemi:
4 Mukama bw'aliba ng'anaalizza ddala empitambi y'abawala ba Sayuuni, era ng'amazeemu omusaayi gwa Yerusaalemi wakati mu kyo, olw'omwoyo ogw'omusango, era olw'omwoyo ogw'okwokya.
5 Era Mukama alitondera ku buli nnyumba ey'olusozi Sayuuni ekire n'omukka emisana, n'okumasamasa kw'omuliro ogwaka ekiro: kubanga waggulu ku kitiibwa kyonna kulibaako ekiritimbibwako.
6 Era walibaawo eweema okuba ekisiikirize emisana eri olubugumu, n'okuba ekiddukiro era omwekwekebwa.


text:
Yobu Job
Chapter 34
1 Era nate Eriku n'addamu n'ayogera nti
2 Muwulire ebigambo byange, mmwe abasajja ab'amagezi; Era mutege okutu gye ndi, mmwe abalina okutegeera.
3 Kubanga okutu kukema ebigambo, Ng'amatama bwe galega ku mmere.
4 Twerondere ekyo ekinaaba eky'ensonga: Tumanye fekka na fekka ebirungi bwe biri.
5 Kubanga Yobu ayogedde nti Nze ndi mutuukirivu, Era nti Katonda anziyeeko ensonga yange:
6 Newakubadde nga nnina ensonga mpitibwa mulimba; Ekiwundu kyange tekiwonyezeka, newakubadde nga ssiriiko kusobya.
7 Muntu ki afaanana Yobu, Anywa okunyoomebwa ng'amazzi?
8 Atambulira awamu n'abakola ebitali bya butuukirivu, Era atambulira awamu n'abasajja ababi.
9 Kubanga ayogedde nti Omuntu tekiriiko kye kimugasa Okusanyukira Katonda.
10 Kale mumpulire, mmwe abasajja abalina okutegeera: Kiddire eri awali Katonda, ye okukola obubi; N'awali Omuyinza w'ebintu byonna, ye okukola ebitali bya butuukirivu.
11 Kubanga alisasula omuntu omulimu gwe, Era alirabya buli muntu ng'amakubo ge bwe gali.
12 Weewaawo, mazima Katonda taakolenga bubi, So n'Omuyinza w'ebintu byonna taalyenga nsonga.
13 Ani eyamuteresa ensi okugikuuma? Oba ani eyateekateeka ebintu byonna bwe byenkana?
14 Bw'ateeka omutima gwe ku bantu, Bw'akuŋŋaanyiza gy'ali omwoyo gwe n'omukka gwe;
15 Byonna ebirina omubiri birizikiririra wamu, Abantu ne badda mu nfuufu.
16 Kale oba olina okutegeera, wulira kino: Wulira eddoboozi ly'ebigambo byange.
17 Akyawa eby'ensonga oyo alifuga? Era onoosalira oyo omutuukirivu era ow'amaanyi okumusinga?
18 Kirungi okugamba kabaka nti Ggwe oli mugwagwa? Oba abakungu nti Mmwe muli babi?
19 Okusinga ennyo si kirungi okugamba oyo atatya maaso ga balangira, So talowooza mugagga okusinga omwavu? Kubanga bonna mulimu gwa mikono gye.
20 Bafa mu kaseera akatono, mu ttuntu; Abantu bakankanyizibwa ne bayitawo, N'ab'amaanyi baggibwawo awatali mukono.
21 Kubanga amaaso ge gatunuulira amakubo ag'omuntu, Era alaba okutambula kwe kwonna.
22 Tewali kizikiza newakubadde ekisiikirize eky'okufa, Abakola ebitali bya butuukirivu we bayinza okwekweka.
23 Kubanga teyeetaaga kweyongera kulowooza omuntu, Atuuke mu maaso ga Katonda okusalirwa omusango.
24 Amenyamenya abasajja ab'amaanyi mu ngeri etenoonyezeka, Era assaawo abalala mu kifo kyabwe.
25 Kyava alabirira emirimu gyabwe; Era abavuunika kiro n'okuzikirizibwa ne bazikirizibwa.
26 Abakuba ng'ababi Mu maaso g'abalala aweeru;
27 Kubanga bakyama obutamugoberera, So tebayagala kussaayo mwoyo eri amakubo ge gonna:
28 N'okutuusa ne batuusa gy'ali okukaaba kw'omwavu, N'awulira okukaaba kw'abo ababonyaabonyezebwa.
29 Ye bw'awa okutereera, kale ani ayinza okusala omusango okusinga? Era ye bw'akweka amaaso ge, kale ani ayinza okumutunuulira? Oba nga ggwanga oba nga muntu, kyonna bwe bumu:
30 Omusajja atamanyi Katonda alemenga okufuga, Walemenga okubaawo anaateega abantu.
31 Kubanga waliwo eyali agambye Katonda, nti Mbonerezebbwa, sikyasobya nate:
32 Kye ssiraba kinjigirize: Oba nga nkoze obujeemu ssikyabukola nate?
33 Empeera ye eriba nga ggwe bw'oyagala n'okugaana n'ogigaana? Kubanga ggwe oba weeroboza so si nze: Kale yogera ekyo ky'omanyi.
34 Abantu abalina okutegeera baligamba nti Weewaawo, buli muntu ow'amagezi ampulira, anaŋŋamba nti
35 Yobu ayogera nga talina kumanya, N'ebigambo bye tebiriimu magezi,
36 Yobu singa akemeddwa okutuusa enkomerero, Kubanga ayanukula ng'abantu ababi.
37 Kubanga ayongera obujeemu ku kwonoona kwe, Akuba mu ngalo ze ng'ayima wakati mu ffe, Era ayongerayongera ebigambo bye okuwakanya Katonda.


text:
Chapter 23
1 Ekibiina kyonna ne kigolokoka, ne kimutwala ewa Piraato.
2 Ne basooka okumuloopa nga bagamba nti Ono twamulaba ng'akyamya eggwanga lyaffe, ng'abagaana okuwa Kayisaali omusolo, ng'ayogera yennyini okuba Kristo, kabaka.
3 Piraato n'amubuuza, ng'agamba nti Ggwe Kabaka w'Abayudaaya? N'amuddamu n'agamba nti Oyogedde.
4 Piraato n'agamba bakabona abakulu n'ebibiina nti Siraba nsonga yonna ku muntu ono.
5 Naye bo ne beeyongera okutayirira nga bagamba nti Asasamaza abantu, ng'ayigiriza mu Buyudaaya bwonna, yasookera Ggaliraaya okutuuka ne wano.
6 Naye Piraato bwe yawulira, n'abuuza oba ng'omuntu oyo Mugaliraaya.
7 Bwe yategeera nga wa mu matwale ga Kerode, n'amuweereza ewa Kerode, kubanga naye yali mu Yerusaalemi mu nnaku ezo.
8 Awo Kerode bwe yalaba Yesu, n'asanyuka nnyo; kubanga okuva edda yayagalanga okumulaba kubanga yawulira ebigambo bye; n'asuubira okulaba ng'akola akabonero.
9 N'amubuuliriza ebigambo bingi, naye ye n'atamuddamu kigambo.
10 Bakabona abakulu n'abawandiisi ne bayimirira ne banyweza nnyo okumuloopa.
11 Awo Kerode ne basserikale ne bamunyooma, ne bamuduulira, ne bamwambaza ekyambalo ekinekaaneka ne bamuzzaayo ewa Piraato.
12 Kerode ne Piraato ne balyoka batabagana ku lunaku olwo; kubanga olubereberye baali bakyawaganye.
13 Piraato n'ayita bakabona abakulu n'abakungu n'abantu,
14 n'abagamba nti Mundeetedde omuntu ono, nti yakyamya abantu; era, laba, nze bwe mmukemererezza mu maaso gammwe, sirabye nsonga ku muntu ono mu ebyo bye mumuloopye;
15 era, newakubadde Kerode, kubanga amuzzizza gye tuli; era, laba, tewali kigambo ky'akoze ekisaanidde okumussisa:
16 kale bwe nnaamala okumubonereza, n'amuta.
17 Era kyamugwaniranga okubateeranga omusibe omu ku mbaga.
18 Naye ne bakaayana bonna wamu, nga bagamba nti Twala ono, otuteere Balaba:
19 ye muntu gwe bassa mu kkomera olw'obujeemu obwali mu kibuga, n'olw'obussi.
20 Piraato n'ayogera nabo nate, ng'ayagala okuta Yesu;
21 naye bo ne boogerera waggulu nga bagamba nti Mukomerere, mukomerere.
22 N'abagamba omulundi ogw'okusatu nti Lwaki, ono akoze kibi ki? Sirabye ku ye nsonga emussa: kale bwe nnaamala okumubonereza, n'amuta.
23 Naye bo ne bamuzitoowerera n'amaloboozi amanene, nga beegayirira okumukomerera. Amaloboozi gaabwe ne gasinga okukola.
24 Piraato n'asalawo ebigambo bye beegayiridde.
25 N'ata oyo eyasuulibwa mu kkomera olw'obujeemu n'obussi gwe bamwegayiridde; naye n'awaayo Yesu okumukola nga bwe baagadde.
26 Awo baali nga bamutwala, ne bakwata Omukuleene Simooni, eyali ava mu kyalo, ne bamutikka emusalaba, okugwetikka ng'ava ennyuma Yesu.
27 Ekibiina kinene ne kimugoberera eky'abantu n'eky'abakazi abaamukaabira, ne bamulirira.
28 Naye Yesu n'abakyukira n'agamba nti Abawala ab'e Yerusaalemi, temukaabira nze, naye mwekaabire mwekka, n'abaana bammwe.
29 Kubanga, laba, ennaku zijja, mwe baligambira nti Balina omukisa abagumba, n'embuto ezitazaala n'amabeere agatayonsa.
30 Ne balyoka batanula okugamba ensozi nti Mutugweko; n'obusozi nti Mutuvuunikire.
31 Kubanga bwe bakola bino ku muti omubisi, ku mukalu kiriba kitya?
32 Era yatwalibwa n'abalala babiri, abaakola obubi, okuttirwa awamu naye.
33 Awo bwe baatuuka mu kifo ekiyitibwa kiwanga, ne bamukomererera awo, na bali abaakola obubi, omu ku mukono ogwa ddyo n'omulala ku gwa kkono.
34 Awo Yesu n'agamba nti Kitange, basonyiwe; kubanga tebamanyi kye bakola. Ne bagabana ebyambalo bye, nga bakuba akalulu.
35 Abantu ne bayimirira nga batunuulira. Abakungu nabo ne bamusekerera nga bagamba nti Yalokolanga balala yeerokole yekka, oba ng'oyo ye Kristo wa Katonda, omulonde we.
36 Basserikale nabo ne bamuduulira nga bajja w'ali, nga bamuwa omwenge omukaatuufu,
37 nga bagamba nti Oba nga ggwe Kabaka w'Abayudaaya, weerokole wekka.
38 Ne wabaawo n'ebbaluwa waggulu we nti ONO YE KABAKA W’ABAYUDAAYA.
39 Omu ku abo abaakola obubi abaawanikibwa n'amuvuma ng’agamba nti Si ggwe Kristo? Weerokole wekka naffe.
40 Naye ow'okubiri n'addamu n'amunenya, n’agamba nti N'okutya totya Katonda, kubanga oli ku kibonerezo kye kimu naye?
41 Era ffe twalangibwa nsonga; kubanga ebisaanidde bye twakola bye tusasulibbwa: naye ono takolanga kigambo ekitasaana.
42 N'agamba nti Yesu, onjijukiranga bw'olijjira mu bwakabaka bwo.
43 Yesu n'amugamba nti Mazima nkugamba nti Leero onooba nange mu Lusuku lwa Katonda.
44 Awo obudde bwali butuuse essaawa nga mukaaga, ne waba ekizikiza ku nsi yonna okutuusa essaawa mwenda,
45 enjuba obutayaka: n'eggigi ery'omu yeekaalu ne liyulikamu wakati.
46 Awo Yesu n’ayogera n'eddoboozi ddene, n'agamba nti Kitange, nteeka omwoyo gwange mu mikono gyo: bwe yamala okwogera ekyo, n'awaayo obulamu.
47 Awo omwami w'ekitongole bwe yalaba ekibaddewo, n'atendereza Katonda, ng'agamba nti Mazima ono abadde muntu mutuukirivu.
48 N'ebibiina byonna ebyali bikuŋŋaanye okwerolera, bwe baalaba ebibaddewo ne baddayo nga beekuba mu bifuba.
49 Ne mikwano gye gyonna, n'abakazi abaava naye e Ggaliraaya, ne bayimirira wala nga balaba ebyo.
50 Kale laba, omuntu erinnya lye Yusufu, eyali omukungu, omuntu omulungi era omutuukirivu
51 oyo teyassa kimu mu kuteesa kwabwe newakubadde mu kikolwa kyabwe, ow'e Alimasaya, ekibuga ky'Abayudaaya, eyali alindirira obwakabaka bwa Katonda:
52 oyo n'agenda ewa Piraato, n'asaba omulambo gwa Yesu.
53 N'aguwanula n'aguzinga mu lugoye olwa bafuta, n'amussa mu ntaana eyabajjibwa mu jjinja, omutateekebwanga muntu.
54 Kale lwali lunaku lwa Kuteekateeka, essabbiiti ng'eneebaako enkya.
55 N'abakazi be yava nabo e Ggaliraaya, ne bagoberera, ne balaba entaana, n'omulambo gwe bwe gwateekebwa.
56 Ne bakomawo, ne bategeka eby'akaloosa n'amafuta ag'omugavu. Ne ku lunaku olwa ssabbiiti ne bawummula ng'etteeka bwe liri.


text:
Isaaya
Chapter 24
1 Laba, Mukama ensi agimalamu byonna, era agizisa, era agivuunika, era asaasaanyiza ddala abagituulamu.
2 Era olulituuka ng'abantu bwe baliba, bw'atyo kabona bw'aliba; ng'omuddu bw'aliba, bw'atyo mukama we bw'aliba; ng'omuzaana bw'aliba, bw'atyo mugole we bw'aliba; ng'omuguzi bw'aliba, bw'atyo omutunzi bw'aliba; ng'awola bw'aliba, bw'atyo eyeewola bw'aliba; ng'aweebwa amagoba bw'aliba, bw'atyo amuwa amagoba bw'aliba.
3 Ensi erimalirwamu ddala byonna, era erinyagirwa ddala; kubanga Mukama ayogedde ekigambo ekyo.
4 Ensi ewuubaala era esaanuuka, ettaka liggwaamu amaanyi era lisaanuuka, abantu abagulumivu ab'ensi baggwaamu amaanyi.
5 Era ensi esiigiddwako empitambi wansi w'abagituulamu; kubanga basobezza amateeka, ne bawaanyisa ekiragiro, ne bamenya endagaano eteriggwaawo.
6 Ekikolimo kyekyava kirya ensi, n'abo abagituulamu balabise nga gubasinze: abatuula mu nsi kyebava bookebwa, abantu ne basigala batono.
7 Omwenge omusu guwuubaala, omuzabbibu guyongobera, bonna abalina emitima egisanyuka bassa ebikkowe.
8 Ekinyumu eky'ebitaasa kikoma, oluyoogaano lw'abo abasanyuka luggwaawo, essanyu ery'ennanga likoma.
9 Tebalinywa mwenge nga bayimba; ekitamiiza kirikaayirira abo abakinywa.
10 Ekibuga eky'okwetabula kimenyesemenyese: buli nnyumba eggaddwawo, omuntu yenna aleme okuyingiramu.
11 Waliwo okukaaba mu nguudo olw'omwenge; essanyu lyonna lizikizibwa, ekinyumu eky'ensi kigenze.
12 Mu kibuga musigadde okuzika, ne wankaaki akubiddwa n'okuzikirira.
13 Kubanga bwe kiti bwe kiribeera wakati mu nsi mu mawanga, nga bwe bakuba omuzeyituuni, nga bwe balonda ezabbibu okunoga nga kuwedde.
14 Bano baliyimusa eddoboozi lyabwe, balyogerera waggulu, olw'obukulu bwa Mukama baleekaana nga bayima ku nnyanja.
15 Kale mugulumize Mukama ebuvanjuba, erinnya lya Mukama, Katonda wa Isiraeri, mu bizinga eby'omu nnyanja.
16 Tuwulidde ennyimba nga ziva ku nkomerero y'ensi, ekitiibwa eri abatuukirivu. Naye ne njogera nti Nkoozimba, nkoozimba, zinsanze! abalyazaamaanyi balyazaamaanyizza; weewaawo, abalyazaamaanyi balyazaamaanyizza nnyo.
17 Entiisa n'obunnya n'omutego biri ku ggwe, ggwe atuula mu nsi.
18 Awo olulituuka oyo adduka eddoboozi ery'entiisa aligwa mu bunnya; n'oyo alinnya okuva mu bunnya wakati omutego gulimukwata: kubanga ebituli ebya waggulu bigguddwawo, n'emisingi gy'ensi ginyeenya.
19 Ensi emenyekedde ddala, ensi esaanuukidde ddala, ensi ejjulukuse nnyo.
20 Ensi eritagatta ng'omutamiivu, era eriyuuguumizibwa ng'ensiisira; n'okusobya kwayo kuligizitoowerera, era erigwa n'etegolokoka nate.
21 Awo olulituuka ku lunaku luli Mukama alibonereza eggye ery'abagulumivu waggulu, ne bakabaka ab'ensi ku nsi.
22 Era balikuŋŋaanyizibwa wamu ng'abasibe bwe bakuŋŋaanyizibwa mu bunnya, era balisibirwa mu kkomera, era ennaku nnyingi aga ziyiseewo balijjirwa.
23 Kale omwezi gulikwatibwa ensonyi, n'enjuba eriswala; kubanga Mukama ow'eggye alifugira ku lusozi Sayuuni ne mu Yerusaalemi, ne mu maaso g'abakadde be n'ekitiibwa.


text:
Isaaya
Chapter 2
1 Ekigambo Isaaya omwana wa Amozi kye yalaba ku Yuda ni Yerusaalemi.
2 Awo olulituuka mu nnaku ez'oluvannyuma, olusozi olw'ennyumba ya Mukama lulinywezebwa ku ntikko y'ensozi era luligulumizibwa okukira ensozi; era amawanga gonna galikulukutira ku lwo.
3 Era amawanga mangi agalyambuka ne googera nti Mujje, twambuke eri olusozi lwa Mukama, eri ennyumba ya Katonda wa Yakobo; era anaatuyigirizanga ku makubo ge, naffe tunaatambuliranga mu mpenda ze kubanga mu Sayuuni mwe mulifuluma amateeka, n'ekigambo kya Mukama mu Yerusaalemi.
4 Era aliramula mu mawanga, era alinenya abantu bangi: era baliweesa ebitala byabwe okubifuula enkumbi, n'amafumu gaabwe okugafuula ebiwabyo eggwanga teririyimusa kitala eri eggwanga linnaalyo, so tebaliyiga kulwana nate.
5 Mmwe ennyumba ya Yakobo mujje tutambulire mu musana gwa Mukama.
6 Kubanga waleka abantu bo ennyumba ya Yakobo, kubanga bajjudde empisa ezaava ebuvanjuba, era balaguzi nga Abafirisuuti, era bakubagana mu ngalo n'abaana b'ab'amawanga.
7 Era ensi yaabwe ejjudde effeeza n'ezaabu, so n'obugagga bwabwe tebuliiko gye bukoma; era ensi yaabwe ejjudde embalaasi, so n'amagaali gaabwe tegaliiko gye gakoma.
8 Era ensi yaabwe ejjudde ebifaananyi; basinza omulimu gw'emikono gyabwe bo, engalo zaabwe bo gwe zaakola.
9 Omukopi n'avuunama, n'omukulu yeetoowaza: kyova olema okubasonyiwa.
10 Yingira mu lwazi, weekweke mu nfuufu, mu maaso g'entiisa ya Mukama, ne mu maaso g'ekitiibwa ky'obukulu bwe;
11 Okulalambala kw'abantu kuliwanulibwa, n'amalala g'abantu galikutamizibwa, era Mukama yekka ye aligulumizibwa ku lunaku olwo.
12 Kubanga walibaawo olunaku lwa Mukama ow'eggye eri ebyo byonna ebyekuza ebirina amalala, n'eri byonna ebigulumizibwa; era biriwanulibwa:
13 n'eri enfugo zonna eza Lebanooni, empanvu ezigulumizibwa, n'eri emivule gyonna egya Basani;
14 n'eri ensozi zonna empanvu, n'eri obusozi bwonna obugulumizibwa;
15 n'eri buli kigo ekiwanvu, n'eri buli bbugwe aliko ekkomera;
16 n'eri ebyombo byonna eby'e Talusiisi, n'eri ebifaananyi byonna eby'okwesiima.
17 Era okugulumizibwa kw'abantu kulikutamizibwa, n'amalala g'abantu galiwanulibwa; era Mukama yekka ye aligulumizibwa ku lunaku olwo.
18 N'ebifaananyi biriggweerawo ddala.
19 Era abantu baligenda mu mpuku ez'amayinja, ne mu bunnya obw'ettaka, okuva mu maaso g'entiisa ya Mukama, ne mu maaso g'ekitiibwa ky'obukulu bwe, bw'aligolokoka okukankanya ensi n'amaanyi.
20 Ku lunaku olwo omuntu alisuulira ddala ebifaananyi bye eby'effeeza n'ebifaananyi bye eby'ezaabu, bye baamukolera okusinzanga, eri emmese n'eri ebinyira;
21 bagende mu mpuku ez'amayinja, ne mu nkonko ez'amayinja amaatifu, okuva mu maaso g'entiisa ya Mukama, ne mu maaso g'ekitiibwa ky'obukulu bwe, bw'aligolokoka okukankanya ensi n'amaanyi.
22 Muleke abantu, omukka gwabwe guli mu nnyindo zaabwe: kubanga ekinaaba kibalowoozesa kiki?


text:
Ekkomo ku myaka omuntu gy’alina okuvuganyizaako ekifo ky’omukulembeze w’eggwanga lyandijjibwawo.
Olusirika lwa NRM olugenda mu maaso e Kyankwanzi, ababaka bali mu nteekateeka z’akukola nkyukakyuka mu ssemateeka wa Uganda, nga n’ensonga y’emyaka gya Pulezidenti y’emu ku zitunuuliddwa okukyusibwamu.
Mu mateeka agalaiwo kati, omuntu bwasussa emyaka 75, takkirizibwa kuvuganya ku kifo kya bukulembeze bwa ggwanga. Kino, ababaka baagala kiveewo, abantu babe ba ddembe okulondebwa nebwebaba bayisizza mu myaka 70
Posted 14 hours 3 min ago..


text:
Bya MUSASI WAFFE
AKULIRA Vision Group, Robert Kabushenga bamulonze ku lukiiko lw’abayima b’ekibiina ekigatta emikutu gy’empuliziganya mu Afrika ekya ‘The African Media Initiative (AMI).
Ekibiina kino ekitandika ekisanja eky’okubiri kiri mu kaweefube w’okutuusa eddoboozi ery’awamu ery’emikutu gy’amawulire ku lukalu lwa Afrika.
Erinnya lya Kabushenga lyalangiriddwa ssentebe w’ekibiina kino, Trevor N’cube eyagambye nti abaalondeddwa akakasa nga bakozi ba maanyi kubanga gye bali ne gye bayise baleseeyo emikululo.
Kabushenga yalondeddwa n’abalala okuva mu mikutu egyenjawulo mu Afrika okuli: Wale Aboderin, Omar Ben Yedder ssentebe wa Punch Nigeria Limited, IC Publications, Rebecca Enonchong eyatandikawo era akulira AppsTech, Robert Angela Minyem akulira L’Image de L’Afrique Com.
Abaalondeddwa beegasse ku: Linus Gitahi owa Nation Media Group, Mathata Tsedu owa Southern African National Editors Forum Trevor Ncube ssentebe wa Alpha Media Holdings ne Eric Chinje ne AMI era ye ssentebe w’olukiiko olufuzi, akulira AMI CEO, Eric Chinje.


text:
Omuntu omu nga mukyala ateberezebwa okuba nekirwadde kya Ebola atwaliddwa ku dwaliro ekkulu e Mulago mu Kampala.
Ono abasawo batandiika butandisi okumujako omusaayi okwekebeja oba nga alina ekirwadde kya Ebola, oba Marburg sako n'ebirwadde ebirara ebyefananyiriza Ebola.
Omwogezi w'e Mulago Enoch Kusasira yatutegezeza.
Aripota ezimu zigamba nti omukyala ono yandiba nga yaakava mu Sierra Leone enaku 3 emabega era nga kigambibwa nti abadde amila eddagala ly'omusujja gwensiri.
Ebola kati yakata abantu abasuka mu 4500 nga nomwaka tegunnawera era nabalwadde bawera ddal mu mawanga g'omubugwanjuba bwa Africa


text:
abatumar
v.
vtd (a1+batume+ar2) Cul Tornar (o bolo ou o pão) pesado e sem crescimento.
[a.ba.tu.mar]
[abatumo, abatumas, abatuma, abatumamos, abatumais, abatumam, abatumava, abatumavas, abatumávamos, abatumáveis, abatumavam, abatumei, abatumaste, abatumou, abatumastes, abatumaram, abatumara, abatumaras, abatumáramos, abatumáreis, abatumarei, abatumarás, abatumará, abatumaremos, abatumareis, abatumarão, abatumaria, abatumarias, abatumaríamos, abatumaríeis, abatumariam, abatume, abatumes, abatumemos, abatumeis, abatumem, abatumasse, abatumasses, abatumássemos, abatumásseis, abatumassem, abatumares, abatumarmos, abatumardes, abatumarem, abatumai, não abatumes, não abatume, não abatumemos, não abatumeis, não abatumem, abatumando, abatumado]